MT Il-Ġurnal Uffiċjali tal-Unjoni Ewropea C 308/1

KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

IL-KONTIJIET ANNWALI TAL-UNJONI EWROPEA

IS-SENA FINANZJARJA 2009

Dikjarazzjonijiet finanzjarji kkonsolidati u rapporti kkonsolidati dwar l-implimentazzjoni tal-baġit

2010/C 308/01

WERREJ

Nota li takkumpanja l-kontijiet ikkonsolidati

L-implimentazzjoni u l-kontabilizzazzjoni tal-baġit tal-UE

PARTI I – Dikjarazzjonijiet finanzjarji kkonsolidati tal-Unjoni Ewropea u noti ta’ spjegazzjoni

A. Karta tal-bilanċ

B. Kont tar-riżultat ekonomiku

C. Tabella tal-flussi tal-flus

D. Dikjarazzjoni tal-bidliet fl-assi netti

E. Noti dwar id-dikjarazzjonijiet finanzjarji

PARTI II – Rapporti kkonsolidati dwar l-implimentazzjoni tal-baġit tal-Unjoni Ewropea u noti ta’ spjegazzjoni

TAQSIMA A — Rapporti kkonsolidati dwar l-implimentazzjoni tal-baġit

TAQSIMA B — Noti ta’ spjegazzjoni mar-rapporti kkonsolidati dwar l-implimentazzjoni tal-baġit

NOTA LI TAKKUMPANJA L-KONTIJIET IKKONSOLIDATI

Il-kontijiet annwali kkonsolidati tal-Unjoni Ewropea għas-sena 2009 tħejjew skont l-informazzjoni ppreżentata mill-istituzzjonijiet u korpi oħrajn taħt l-Artikolu 129.2 tar-Regolament Finanzjarju applikabbli għall-baġit ġenerali tal-Unjoni Ewropea. B’dan niddikjara li huma tħejjew b’konformità mat-Titolu VII ta’ dan ir-Regolament Finanzjarju u skont il-prinċipji, regoli u metodi ta’ kontabilità stipulati fin-noti mad-dikjarazzjonijiet finanzjarji.

Ksibt l-informazzjoni kollha neċessarja mingħand l-uffiċjali tal-kontabilità ta’ dawn l-istituzzjonijiet u korpi, li ċċertifikaw l-affidabilità tagħha, għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit.

B’dan niċċertifika li skont din l-informazzjoni, u wara l-verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw stampa vera u ġusta tal-pożizzjoni finanzjarja tal-Unjoni Ewropea fl-aspetti materjali kollha. (iffirmat)

Philippe TAVERNE L-Uffiċjal tal-Kontabilità tal-Kummissjoni

L-IMPLIMENTAZZJONI U L-KONTABILIZZAZZJONI TAL-BAĠIT TAL-UE

1. IT-TĦEJJIJA TAL-BAĠIT ANNWALI

Il-Baġit tal-Unjoni Ewropea (UE) jiffinanzja firxa wiesgħa ta' politiki u programmi madwar l-UE. Skont il-prijoritajiet stabbiliti mill-Istati Membri, il-Kummissjoni twettaq programmi, attivitajiet u proġetti speċifiċi fil-qasam. Dawn jistgħu jvarjaw minn appoġġ għal proġetti tal-edukazzjoni għall-mobilità tal-istudenti u l-għalliema, sa proġetti mmirati li jappoġġjaw ambjent tax-xogħol aħjar għall-ħaddiema fl-UE, u t-tisħiħ tal-kontroll tal-fruntieri esterni.

Iktar minn 90 % tal-baġit tal-UE jmur għall-finanzjament ta’ dawn il-politiki u l-attivitajiet tal-UE, li ġew maqbula mill-Istati Membri kollha. Ir-rabta diretta bejn il-baġit annwali u l-politiki tal-UE hija assigurata permezz tal-ibbaġittjar ibbażat fuq l-attivitajiet (ABB). In-nomenklatura tal-baġit ibbażata fuq l-attivitajiet, li ġiet introdotta għall-ewwel darba fil-baġit tal-2004, tippermetti identifikazzjoni ċara tal-oqsma ta’ politika tal-Unjoni Ewropea u tal-ammont totali ta’ riżorsi allokati għal kull wieħed minn dawn l-oqsma.

L-oqsma tal-politika huma subdiviżi f’madwar 200 attività li minnhom aktar minn 110 jinkludu intestaturi operattivi tal-baġit u għalhekk huma riflessi fin-nomenklatura tal-baġit bħala kapitoli tal-baġit. Dawn l-oqsma ta’ politika huma fil-biċċa l-kbira operattivi, peress li l-attivitajiet ċentrali tagħhom għandhom l-iskop li minnhom jibbenefikaw pajjiżi terzi, kull wieħed fl-ambitu ta' attività rispettiv tiegħu. Oqsma oħra ta’ politika, madankollu, huma orrizzontali u jiżguraw li l-Kummissjoni taħdem kif xieraq, bħal fil-każ tal-“Koordinazzjoni u pariri legali”, u l-“Baġit”. L-istruttura tal-attivitajiet tipprovdi qafas kunċettwali komuni għall-għażla tal-prijoritajiet, l-ippjanar, l-ibbaġittjar, il-monitoraġġ u r-rapportar, bl-għan prinċipali li jittejjeb l-użu effiċjenti, ekonomiku u effettiv tar-riżorsi.

Il-proċedura interna għall-adozzjoni tal-abbozz tal-baġit tibda bit-tħejjija tiegħu mill-Kummissjoni qabel ma jgħaddi għand il-Kunsill li jista’ jagħmel emendi jekk iħoss li dawn ikunu meħtieġa. Il-baġit aġġornat imbagħad imur għand il-Parlament Ewropew, li jista' jipproponi emendi jew jaċċetta jew iwarrab l-abbozz kurrenti. Ladarba jkun hemm qbil dwar l-ementi u l-aġġornamenti kollha (inkluż, jekk meħtieġ, abbozz ġdid għal kollox propost mill-Kummissjoni) il-baġit ikun adottat lejn nofs Diċembru mill-Parlament. Il-President tal-Parlament jiddikjara l-baġit adottat u mbagħad dan jista’ jiġi implimentat.

2. KIF INHI FFINANZJATA L-UE?

L-UE għandha żewġ kategoriji ewlenin ta’ finanzjament: Dħul mir-riżorsi proprji u dħul varju.

2.1. Dħul minn riżorsi proprji u riċevibbli

Dħul li ġej minn riżorsi proprji huwa dovut awtomatikament lill-UE sabiex jippermettilha tiffinanzja l-baġit tagħha mingħajr il-ħtieġa ta’ deċiżjoni sussegwenti mill-awtoritajiet nazzjonali. L-ammont globali tar-riżorsi proprji meħtieġa għall-iffinanzjar tal-baġit huwa determinat min-nefqa totali bit-tnaqqis ta’ dħul ieħor. L-ammont totali ta’ riżorsi proprji ma jistax jaqbeż il-1,24 % (1,23 % mill-2010 ’l hawn) tad-dħul gross nazzjonali (DGN) tal-UE. Ir-riżorsi proprji jistgħu jinqasmu fil-kategoriji li ġejjin:

(1) Ir-riżorsi proprji tradizzjonali (RPT) jikkonsistu f’dazji doganali u imposti fuq iz-zokkor. Dawn ir-riżorsi proprji jitħallsu mill-operaturi ekonomiċi u jinġabru mill-Istati Membri f’isem l-UE. Madankollu, l-Istati Membri jżommu 25 % bħala kumpens għall-ispejjeż tal-ġbir tagħhom. Id-dazji doganali jinżammu fuq importazzjonijiet ta’ prodotti li jkunu ġejjin minn pajjiżi terzi, b’rati bbażati fuq it-Tariffa Doganali Komuni. L-imposti fuq iz-zokkor jitħallsu mill-produtturi taz-zokkor sabiex jiġu ffinanzjati r-rifużjonijiet tal-esportazzjoni għaz-zokkor. Ir-RPT normalment jippreżentaw madwar 13 % tad-dħul tar-riżorsi proprji.

(2) Ir-riżorsa proprja bbażata fuq it-taxxa fuq il-valur miżjud (VAT) tinżamm fuq il-bażijiet tal-VAT tal-Istati Membri, li huma armonizzati għal dan l-għan f’konformità mar-regoli tal-UE. L-istess perċentwal jinżamm fuq il-bażi armonizzata ta’ kull Stat Membru. Madankollu, il-bażi tal-VAT li trid titqies għandha limitu massimu ta’ 50 % tad-DGN ta’ kull Stat Membru. Ir-riżorsa bbażata fuq il-VAT normalment tirrappreżenta madwar 12 % tad-dħul tar-riżorsi proprji.

(3) Ir-riżorsa bbażata fuq id-dħul gross nazzjonali (DGN) hija użata sabiex tibbilanċja d-dħul u l-infiq tal-baġit, jiġifieri sabiex tiffinanzja l-parti tal-baġit li mhix koperta minn xi sorsi oħra tad-dħul. L-istess rata perċentwali hija miżmuma fuq id-DGN ta’ kull Stat Membru, li huwa stabbilit skont ir-regoli tal-UE. Ir-riżorsa bbażata fuq id-DGN normalment tirrappreżenta madwar 75 % tad-dħul tar-riżorsi proprji.

Fir-rigward tal-ħlas ta’ dawn l-ammonti, kontijiet separati jinkludu r-riżorsi proprji tradizzjonali li, skont l-Artikolu 6(3)(b) tar-Regolament Nru 1150/2000, ġew stabbiliti mill-Istati Membri iżda ma tpoġġewx għad-dispożizzjoni tal-UE għaliex għadhom ma ġewx irkuprati jew garantiti, jew għaliex ġew kontestati. Kull Stat Membru jibgħat lill-Kummissjoni dikjarazzjoni kull trimestru ta’ dawn il-kontijiet, bid-dettalji li ġejjin għal kull tip ta’ riżorsa:

— il-bilanċ pendenti tat-trimestru preċedenti,

— l-ammonti rkuprati matul l-istess trimestru,

— aġġustamenti għall-bażi (korrezzjonijiet/kanċellamenti) matul l-istess trimestru,

— ammonti maqtugħa mill-kontijiet,

— il-bilanċ li għandu jiġi rkuprat fit-tmiem tal-istess trimestru.

Meta r-riżorsi proprji tradizzjonali mill-kont separat ikunu rkuprati, huma jridu jitpoġġew għad-dispożizzjoni tal-Kummissjoni sa mhux aktar tard mill-ewwel jum ta’ xogħol wara d-19-il jum tat-tieni xahar wara x-xahar li matulu l-intitolament kien irkuprat.

Tnaqqis fil-valur kontabbli ta’ intitolamenti fil-kont separat għandu jsir sabiex jirrifletti s-sitwazzjonijiet fejn l-irkupru effettiv ma jkunx probabbli. Dan it-tnaqqis fil-valur kontabbli huwa bbażat fuq stimi magħmula mill-Istati Membri nfushom skont l-Artikolu 6(4)(b) tar-Regolament tal-Kunsill (KE, Euratom) Nru 1150/2000 li jistipula li “Flimkien mad-dikjarazzjoni finali ta' kull trimestru għall-istess sena, l-Istati Membri se jippreżentaw stima tal-ammont totali tal-intitolamenti inklużi fil-kont separat tal-31 ta’ Diċembru ta' dik is-sena li l-irkupru tagħhom sar improbabbli.”

Fuq il-bażi tal-istimi mibgħuta mill-Istati Membri, it-tnaqqis fuq il-valur kontabbli jsir fuq il-partita għar-riċevibbli mill-Istati Membri fuq in-naħa tal-assi tal-karta tal-bilanċ. Madankollu, dan ma jfissirx li l-Kummissjoni qed taċċetta li mhux se jkun hemm irkupru fil-futur tal-ammonti koperti minn dan l-aġġustament. Anki meta l-irkupru jkun jidher improbabbli ħafna, jekk mhux prattikament impossibbli, dan mhux bilfors ifisser li dawn l-ammonti jkunu mitlufa għall-baġit tal-UE bħala riżorsi proprji tradizzjonali. Dan għaliex l-intitolamenti mhux irkuprati huma mitlufa biss jekk l-Istat Membru jkun eżawrixxa l-modi kollha li hu marbut li juża sabiex iwettaq l-irkupru. Fejn l-Istat Membru ma jagħmilx dan, huwa miżmum finanzjarjament responsabbli u jkollu jħallas l-ammont lill-baġit tal-UE skont l-Artikolu 17(2) tar-Regolament (KE, Euratom) Nru 1150/2000.

2.2. Dħul varju

Id-dħul varju li jirriżulta mill-attivitajiet tal-Unjoni Ewropea normalment jirrappreżenta inqas minn 10 % tad-dħul totali. Hemm, pereżempju, multi tal-kompetizzjoni u ordnijiet ta’ rkupru lil debituri privati u pubbliċi fir-rigward tal-ġestjoni ta’ proġetti tal-UE. Ħlasijiet ta’ penali imposti mill-Qorti tal-Ġustizzja fuq Stati Membri li jonqsu milli jikkonformaw ma’ sentenza mogħtija jaqgħu wkoll f’din il-kategorija. Il-Kummissjoni tamministra mijiet ta’ eluf ta’ proġetti kull sena u jeħtieġ li tistabbilixxi madwar 13,000 ordni ta’ rkupru kull sena. Kull dejn mhux imħallas fid-data li jkun dovut huwa suġġett għal imgħaxijiet għall-inadempjenza. Fejn dejn ta’ partijiet terzi għajr Stati Membri jibqa’ mhux imħallas, deċiżjonijiet tal-Kummissjoni (u l-Kunsill) li jimponu l-obbligu tal-ħlas huma infurzabbli direttament f'konformità mar-regoli tal-proċedura ċivili fis-seħħ fit-territorju fejn ikollu jsir l-infurzar. Debituri inadempjenti huma suġġetti għall-proċeduri tal-ġbir tad-dejn imniedija mis-Servizz Legali bl-għajnuna ta’ kumpanniji legali esterni.

3. KIF JIĠI ĠESTIT U MINFUQ IL-BAĠIT TAL-UE

3.1. Nefqa operazzjonali primarja

In-nefqa operazzjonali tal-Unjoni Ewropea tkopri l-intestaturi differenti tal-qafas finanzjarju u tieħu forom differenti, li jiddependu fuq kif jitħallsu u kif jiġu ġestiti l-flus. Skont ir-Regolament Finanzjarju, il-Kummissjoni timplimenta l-baġit ġenerali permezz tal-użu tal-metodi li ġejjin:

Ġestjoni ċentralizzata diretta: dan huwa meta l-baġit jiġi implimentat direttament mis-servizzi tal-Kummissjoni.

Ġestjoni ċentralizzata indiretta: dan jirreferi għal każijiet fejn il-Kummissjoni tagħti funzjonijiet ta’ implimentazzjoni tal-baġit lil korpi tal-liġi tal-UE jew dik nazzjonali, bħall-aġenziji tal-UE tal-liġi pubblika jew b’missjonijiet tas-servizz pubbliku.

Ġestjoni deċentralizzata: dawn huma l-każijiet fejn il-Kummissjoni tiddelega ċerti inkarigi għall-implimentazzjoni tal-baġit lil pajjiżi terzi.

Ġestjoni kondiviża: b’dan il-metodu ta’ ġestjoni, inkarigi tal-implimentazzjoni tal-baġit huma ddelegati lill-Istati Membri. Il-biċċa l-kbira tan-nefqa taqa’ taħt din il-forma “Ġestjoni Kondiviża” li tinvolvi d-delegazzjoni ta’ inkarigi lill-Istati Membri, li jkopru oqsma bħall-infiq tal-agrikoltura u l-Azzjonijiet Strutturali

Ġestjoni konġunta: b’dan il-metodu, il-Kummissjoni tafda ċerti inkarigi ta’ implimentazzjoni lil organizzazzjoni internazzjonali.

3.2. L-atturi finanzjarji differenti

Il-Kulleġġ tal-Kummissarji jerfa’ r-responsabbiltà politika kollettiva iżda fil-prattika ma jeżerċitax huwa stess il-poteri tal-implimentazzjoni tal-baġit li għandu. Huwa jiddelega dawn l-inkarigi kull sena lill-uffiċjali pubbliċi individwali li jirrispondu lill-Kulleġġ u huma suġġetti għar-Regolament Finanzjarju u r-Regolamenti tal-Persunal. Il-persunal ikkonċernat – ġeneralment Diretturi-Ġenerali u Kapijiet tas-Servizzi – huma magħrufa bħala “Uffiċjali Awtorizzanti b'delega”. Min-naħa tagħhom huma jistgħu jerġgħu jiddelegaw l-inkarigi tal-implimentazzjoni tal-baġit lil “Uffiċjali Awtorizzanti b’sottodelega”.

Ir-responsabbiltà tal-Uffiċjali Awtorizzanti tkopri l-proċess tal-ġestjoni kollu kemm hu, mid-deċiżjoni dwar x’għandu jsir sabiex jinkisbu l-objettivi tal-politika stabbiliti mill-istituzzjoni sal-ġestjoni tal-attivitajiet imniedija sew mill-aspett operattiv u kif ukoll minn dak baġitarju, inkluż l-iffirmar ta’ impenji legali, il-monitoraġġ tar-riżultati, it-twettiq ta’ ħlasijiet u anki l-irkupru ta’ fondi, jekk meħtieġ. L-uffiċjali awtorizzanti għandhom ukoll l-inkarigu li jaraw li jsiru valutazzjonijiet sabiex tiġi analizzata l-vijabilità tal-proposti tagħhom (valutazzjonijiet ex ante) u li jivvalutaw is-suċċess u l-effiċjenza ekonomika tal-programmi li jkunu diġà qed jitwettqu (valutazzjonijiet interim u ex post). Ir-riżultati ta’ dawn il-valutazzjonijiet huma użati sabiex jiġi mtejjeb il-proċess tat-teħid tad-deċiżjonijiet u jiżdiedu t-trasparenza, ir-responsabbiltà u l-effiċjenza ekonomika tal-intervent tal-UE.

Il-ġestjoni finanzjarja soda u r-responsabbiltà xierqa huma żigurati f'kull DĠ permezz tas-separazzjoni tal-kontroll tal-ġestjoni (f’idejn l-uffiċjali awtorizzanti) mill-awditjar intern u l-kontroll tal-konformità bi standards ta’ kontroll intern ċari (ispirati mill-istandards internazzjonali tas-COSO), kontrolli ex ante u ex post, awditjar intern indipendenti abbażi ta' stimi tar-riskju, u rapportar regolari dwar l-attivitajiet lill-Kummissarji individwali.

L-Uffiċjal tal-Kontabilità jwettaq l-ordnijiet ta’ ħlas u rkupru magħmula mill-uffiċjali awtorizzanti u huwa responsabbli għall-ġestjoni tat-teżor, id-deċiżjonijiet dwar ir-regoli u l-metodi tal-kontabilità, il-konvalidament tas-sistemi tal-kontabilità, iż-żamma tal-kontijiet u l-produzzjoni tal-kontijiet annwali tal-istituzzjoni. Minbarra dan, l-Uffiċjal tal-Kontabilità jeħtieġ li jiffirma l-kontijiet u jiddikjara li huma jagħtu stampa ċara u korretta tas-sitwazzjoni finanzjarja.

L-Awditur Intern, li mhuwiex attur finanzjarju fis-sens strett tal-kelma, huwa appuntat minn istituzzjoni sabiex jivverifika l-operat korrett tas-sistemi u l-proċeduri tal-implimentazzjoni tal-baġit u sabiex jagħti pariri lill-istituzzjoni dwar kwistjonijiet ta’ ġestjoni tar-riskju. Huwa joħroġ opinjonijiet indipendenti dwar il-kwalità tas-sistemi tal-ġestjoni u kontroll u jipprovdi rakkomandazzjonijiet dwar kif il-proċeduri operattivi għandhom jiġu mtejba u kif għandha tiġi promossa l-ġestjoni finanzjarja tajba.

3.3. L-impenji għall-infiq tal-baġit tal-UE

Ladarba l-baġit jiġi approvat, id-DĠ Baġit, permezz tas-sistema tal-kontabilità tal-Kummissjoni, ipoġġi l-fondi għad-dispożizzjoni tad-dipartimenti differenti tal-Kummissjoni u l-Istituzzjonijiet u l-korpi l-oħra skont ir-responsabbiltajiet tagħhom ta’ politika skont sistema msejħa bbaġitjar ibbażat fuq l-attività. Pereżempju, ir-responsabbiltà għall-ġestjoni tal-linji tal-baġit li għandhom x’jaqsmu mal-ambjent jiġu delegati lill-Kummissjoni jew lill-kap - jew Direttur-Ġenerali - tad-DĠ Ambjent (li, f'dan il-kuntest, jissejjaħ l-Uffiċjal Awtorizzanti b’Delega għal-linji tal-baġit ikkonċernati).

Qabel ma jsir impenn legali (pereżempju kuntratt jew ftehim ta’ għotja) ma’ parti terza, irid ikun hemm linja tal-baġit li tawtorizza l-attività kkonċernata fil-baġit annwali. Irid ikun hemm ukoll biżżejjed fondi fil-linja tal-baġit ikkonċernata sabiex tiġi koperta n-nefqa. Jekk jintlaħqu dawn il-kundizzjonijiet, il-fondi meħtieġa jridu jiġu rriżervati fil-baġit permezz ta’ impenn baġitarju magħmul fis-sistema tal-kontijiet.

L-ebda flus ma jistgħu jintefqu mill-baġit tal-UE sakemm il-Kummissjoni jew korp ieħor tal-EU u l-benefiċjarju possibbli tal-fondi tal-UE ma jkunux daħlu f’impenn legali bil-miktub. Taħt ġestjoni ċentralizzata diretta, dan l-impenn legali jieħu l-forma jew ta’ kuntratt ma’ kuntrattur jew ta’ ftehim ta’ għotja ma’ benefiċjarju.

Ladarba jkun approvat, l-impenn baġitarju jiġi rreġistrat fis-sistema tal-kontabilità baġitarja u l-approprjazzjonijiet jiġu kkunsmati f'konformità ma’ dan. Dan, madankollu, m’għandu l-ebda effett fuq il-kontijiet ġenerali (jew il-ktieb ġenerali) ladarba tkun għadha ma saret l-ebda nefqa.. Dan għaliex is-sistema tal-kontabilità tal-Komunitajiet Ewropej fiha żewġ elementi separati imma marbuta:

(a) kontijiet tal-baġit, li jipprovdu rekord dettaljat tal-implimentazzjoni tal-baġit;

(b) kontijiet ġenerali, li jintużaw għat-tħejjija tal-karta tal-bilanċ u r-riżultat ekonomiku.

3.4. It-twettiq ta’ ħlas

3.4.1. Regoli ġenerali

L-ebda ħlas ma jista’ jsir jekk ma jkunx diġà ġie approvat impenn baġitarju mill-Uffiċjal Awtorizzanti li jkun qed jittratta l-operazzjoni kkonċernata.

Ladarba ħlas jiġi approvat fis-sistema tal-kontabilità, il-pass li jmiss huwa li jsir it-trasferiment għall-kont tal-benefiċjarju.

Il-Kummissjoni tagħmel aktar minn 1.7 miljun pagament fis-sena. Il-Kummissjoni tipparteċipa fi SWIFT (Society for Worldwide Interbank Financial Telecommunication).

3.4.2. Prefinanzjament, dikjarazzjonijiet ta’ spejjeż u eliġibilità ta’ nfiq

Prefinanzjament huwa ħlas maħsub biex jipprovdi lill-benefiċjarju bi ħlas bil-quddiem ta’ flus, jiġifieri “float”. Dan jista’ jinqasam f'numru ta’ ħlasijiet fuq perjodu definit fil-ftehim partikolari ta’ prefinanzjament. Il-“float” jew avvanz jintuża jew għall-iskop li għalih ikun provdut matul il-perjodu definit fil-ftehim jew jitħallas lura – jekk il-benefiċjarju ma jkollux spejjeż eliġibbli huwa jkollu l-obbligu li jagħti lura l-avvanz ta’ prefinanzjament lill-Unjoni Ewropea. Għalhekk, il-prefinanzjament imħallas mhux spiża definittiva sakemm il-kundizzjonijiet kuntrattwali rilevanti jkunu ġew onorati u għalhekk huwa rreġistrat mal-assi fil-karta tal-bilanċ tal-UE meta jsir il-ħlas inizjali. L-ammont tal-assi tal-prefinanzjament jitnaqqas (b’mod sħiħ jew parzjali) meta jiġu aċċettati l-ispejjeż eliġibbli u l-ammonti mogħtija lura.

Il-prefinanzjament huwa vvalutat skont l-ammont rikuperabbli tiegħu, meta titqies l-eżistenza ta' garanzija relatata marbuta mal-prefinanzjament. Il-prefinanzjament irrekuperabbli mistenni huwa rikonoxxut bħala spiża fil-kont tar-riżultat ekonomiku u tnaqqis fil-valur kontabbli tal-prefinanzjament fil-karta tal-bilanċ. Ġeneralment jiddaħħal imgħax fuq il-prefinanzjament li jitħallas (eċċezzjonijiet notevoli huma l-ammonti mħallsa lill-Istati Membri jew bħala għajnuna għal qabel is-sħubija).

Xi żmien wara l-ħlas tal-prefinanzjament, pretensjoni ta’ spiża tasal għand il-korp rilevanti tal-UE sabiex tiġġustifika kif l-ammont tal-prefinanzjament ikun intefaq mill-benefiċjarju skont il-kuntratt. Ir-ritmu ta’ dawn il-pretensjonijiet ta’ spejjeż matul is-sena huwa varjabbli u jiddependi fuq it-tip ta’ azzjoni li tkun qed tiġi ffinanzjata u l-kundizzjonijiet kuntrattwali, u mhux neċessarjament jiġu riċevuti fl-aħħar tas-sena.

Il-kriterji tal-eliġibilità huma definiti fl-att bażiku, fis-sejħiet għall-proposti, f'dokumenti oħra ta’ informazzjoni għall-benefiċjarji tal-għotjiet u/jew fil-klawsoli kuntrattwali tal-ftehim ta’ għotja. Wara l-analiżi, l-ispejjeż eliġibbli jitpoġġew mal-infiq u l-benefiċjarju jiġi infurmat dwar kull ammont mhux eliġibbli. Ammonti li għalihom “l-eliġibilità għadha trid tiġi kkonfermata” għalhekk jirrappreżentaw pretensjonijiet ta’ spejjeż riċevuti li għalihom l-eliġibilità tkun għadha ma ġietx ikkonfermata u għalhekk fejn l-avveniment li jwassal għall-ispiża jkun għadu ma seħħx.

3.4.3. Trattament kontabbli fl-aħħar tas-sena (cut-off)

Fl-aħħar tas-sena ammonti pendenti ta’ prefinanzjament huma stmati skont l-ammont(i) oriġinali mħallsa b’dawn li ġejjin imnaqqsa minnhom: ammonti mogħtija lura, ammonti eliġibbli likwidati, ammonti eliġibbli stmati li għadhom mhumiex likwidati sal-aħħar tas-sena, u tnaqqis fil-valur.

Pretensjonijiet ta’ spejjeż li jkunu għadhom ma ġewx riċevuti fl-aħħar tas-sena jitqiesu fil-proċeduri tal-cut-off tal-kontijiet ta’ tmiem is-sena. B'mod partikolari għandha ssir valutazzjoni li tikkonċerna l-ispejjeż eliġibbli mġarrba minn benefiċjarji tal-fondi tal-UE imma li għadhom mhumiex irrappurtati lill-UE. Sabiex wieħed jasal għall-aħjar stima ta’ dawn l-ammonti jiġu użati metodi differenti skont it-tip ta’ attivitajiet u informazzjoni disponibbli.. Wara dawn l-entrati tal-cut-off, l-istimi tal-ammonti eliġibbli jiddaħħlu bħala spejjeż dovuti, filwaqt li l-istimi tal-partijiet mhux eleġibbli jibqgħu miftuħa fuq il-kontijiet “eliġibiltà għad trid tiġi vverifikata”. Dawn l-ammonti jintwerew taħt obbligazzjonijiet kurrenti sabiex ma ssirx stima għolja żżejjed tal-assi u l-obbligazzjonijiet.

3.5. Irkupri wara li jinstabu irregolaritajiet

Ir-Regolament Finanzjarju u leġiżlazzjoni applikabbli oħra, b’mod partikolari dik li tirrigwarda l-politika tal-agrikoltura u ta’ koeżjoni, jagħtu d-dritt li jsiru kontrolli fuq l-infiq sa ħafna snin wara li jkunu saru. Meta jinstabu irregolaritajiet, jiġu applikati rkupri jew korrezzjonijiet finanzjarji. Is-sejbien ta’ irregolaritajiet u l-korrezzjonijiet tagħhom huma fl-aħħar fażi fl-operazzjoni tas-sistemi ta’ kontroll, u huma essenzjali sabiex juru ġestjoni finanzjarja tajba.

L-eġibilità ta’ nfiq iddebitat għall-baġit hija vverifikata mis-servizzi rilevanti tal-UE, jew fil-każ tal-ġestjoni kondiviża, mill-Istati Membri, fuq il-bażi tad-dokumenti ta’ appoġġ stipulati fil-leġiżlazzjoni applikabbli jew fil-kundizzjonijiet ta’ kull għotja. Bil-għan tal-ottimizzazzjoni tar-relazzjoni bejn il-piżijiet u l-benefiċċji tas-sistemi ta’ kontroll, kontrolli tad-dokumenti ta’ appoġġ għall-pretensjonijiet finali għandhom it-tendenza li jkunu aktar intensivi minn dawk fuq pretensjonijiet proviżorji, u jistgħu jidentifikaw żbalji fi ħlasijiet proviżorji li jiġu kkoreġuti b’aġġustament fil-ħlas finali. Minbarra dan, l-UE u/jew l-Istat Membru għandhom id-dritt li jivverifikaw il-korrettezza tad-dokumenti ta’ appoġġ billi jagħmlu kontrolli fl-uffiċċji ta’ dawk li jressqu l-pretensjonijiet, matul l-implimentazzjoni tal-azzjoni ffinanzjata u/jew wara (ex-post). Hemm diversi proċeduri previsti fil-leġiżlazzjoni applikabbli għall-proċess tat-trattament ta’ irregolaritajiet misjuba mill-Kummissjoni u mill-Istati Membri – informazzjoni iktar dettaljata hija inkluża fin-nota 6.

4. RAPPORTAR TA’ TMIEM IS-SENA

4.1. Kontijiet annwali

Hija r-responsabbiltà tal-Uffiċjal tal-Kontabilità tal-Kummissjoni li jħejji l-kontijiet annwali u jara li dawn jippreżentaw stampa vera u ġusta tal-pożizzjoni finanzjarja tal-UE. Il-kontijiet annwali jikkonsistu fid-dikjarazzjonijiet finanzjarji u r-rapporti dwar l-implimentazzjoni tal-baġit. Huma jiġu adottati mill-Kummissjoni u ppreżentati lill-Qorti tal-Awdituri għall-awditjar u fl-aħħar nett lill-Kunsill u lill-Parlament għall-kwittanza.

4.2. Rapporti Annwali tal-Attività

Kull Uffiċjal Awtorizzanti huwa obbligat li jħejji Rapport Annwali tal-Attività (RAA) dwar l-attivitajiet taħt ir-responsabbiltà tiegħu. F'dan ir-RAA huwa jirraporta fuq ir-riżultati ta’ politika u fuq l-assigurazzjoni raġonevoli li jista’ jkollu li r-riżorsi assenjati lill-attivitajiet deskritti fir-rapport tiegħu ntużaw għall-għan maħsub tagħhom u skont il-prinċipji ta’ ġestjoni finanzjarja tajba, u li l-proċeduri ta’ kontroll fis-seħħ jagħtu l-garanziji meħtieġa fir-rigward tal-legalità u r-regolarità tat-tranżazzjonijiet sottostanti.

5. AWDITJAR U KWITTANZA

5.1. Awditjar

Il-kontijiet annwali u l-ġestjoni tar-riżorsi tal-UE huma ssorveljati mill-awditur estern tagħha, il-Qorti Ewropea tal-Awdituri, li tfassal rapport annwali għall-Kunsill u l-Parlament Ewropew. Id-dmir ewlieni tal-Qorti huwa li jwettaq awditjar estern u indipendenti tal-kontijiet annwali tal-Unjoni Ewropea. Bħala parti mill-attivitajiet tagħha, il-Qorti tal-Awdituri tipproduċi:

(1) rapport annwali dwar l-attivitajiet iffinanzjati mill-baġit ġenerali, li jagħti l-osservazzjonijiet tagħha dwar il-kontijiet annwali u t-tranżazzjonijiet li fuqhom huma bbażati;

(2) opinjoni, ibbażata fuq l-awditjar tagħha u mogħtija fir-rapport annwali fil-forma ta’ dikjarazzjoni tal-assigurazzjoni, dwar (i) l-affidabilità tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm id-dħul miġbur minn persuni taxxabbli u kif ukoll il-ħlasijiet lil benefiċjarji finali;

(3) rapporti speċjali li jagħtu l-osservazzjonijiet tal-awditjar dwar oqsma speċifiċi tal-ġestjoni.

Il-Qorti tal-Awdituri hija intitolata li jkollha aċċess għad-dokumenti kollha li tkun teħtieġ waqt li tkun qed twettaq l-awditjar tagħha. Il-Qorti twettaq awditjar l-oqsma kollha tal-attivitajiet tal-UE, inkluż billi teżamina l-legalità u r-regolarità tat-tranżazzjonijiet u l-ħlasijiet individwali. Hija twettaq awditjar wkoll fuq il-kontijiet annwali nfushom, u tanalizza l-karta tal-bilanċ u l-kontijiet tar-riżultat ekonomiku individwali fejn meħtieġ, flimkien mal-preżentazzjoni globali tad-dikjarazzjonijiet finanzjarji. Għaldaqstant, il-Qorti tista’ toffri l-opinjoni tagħha mhux biss dwar iċ-ċifri ppreżentati, iżda wkoll dwar is-sistema u l-kontrolli li jkunu fis-seħħ.

5.2. Kwittanza

Il-kontroll finali huwa l-kwittanza tal-baġit għal sena finanzjarja partikolari. Il-Parlament Ewropew huwa l-awtorità tar-kwittanza fi ħdan l-UE. Dan ifisser li wara l-awditjar u l-iffinalizzar tal-kontijiet annwali, huwa l-kompitu tal-Kunsill li jirrakkomanda u mbagħad tal-Parlament li jiddeċiedi jekk jagħtix il-kwittanza lill-Kummissjoni u lill-korpi l-oħra tal-KE għall-eżekuzzjoni tal-baġit tal-UE għas-sena finanzjarja preċedenti. Din id-deċiżjoni hija bbażata fuq analiżi tal-kontijiet u tar-rapport annwali tal-Qorti tal-Awdituri (li tinkludi dikjarazzjoni uffiċjali tal-assigurazzjoni) u r-risposti tal-Kummissjoni, u wkoll fuq mistoqsijiet u talbiet ta' informazzjoni supplimentari li jsiru lill-Kummissjoni.

Il-kwittanza tirrappreżenta l-aspett politiku tal-kontroll estern tal-implimentazzjoni tal-baġit u huwa d-deċiżjoni li permezz tagħha l-Parlament Ewropew, li jaġixxi fuq ir-rakkomandazzjoni tal-Kunsill, “jeħles” lill-Kummissjoni mir-responsabbiltà tagħha għall-ġestjoni ta’ baġit partikolari billi jistabbilixxi t-tmiem tal-eżistenza ta’ dak il-baġit. Din il-proċedura ta’ kwittanza tista’ tipproduċi wieħed minn żewġ riżultati: l-għoti jew il-postponiment tal-kwittanza. Meta jagħti l-kwittanza, il-Parlament jista’ jenfasizza osservazzjonijiet li huwa jqis bħala importanti, u ta’ sikwit jirrakkomanda azzjonijiet li l-Kummissjoni għandha tieħu dwar dawn il-kwistjonijiet. Il-Kummissjoni tippreżenta l-miżuri meħuda f’rapport ta’ segwitu u pjan ta’ azzjoni li hija tibgħat sew lill-Parlament u kif ukoll lill-Kunsill.

PARTI I

DIKJARAZZJONIJIET FINANZJARJI KKONSOLIDATI TAL-UNJONI EWROPEA U NOTI TA’ SPJEGAZZJONI

WERREJ

A. Karta tal-Bilanċ

B. Kont tar-Riżultat Ekonomiku

C. Tabella tal-Flussi tal-Flus

D. Dikjarazzjoni tal-bidliet fl-Assi Netti

E. Noti mad-dikjarazzjonijiet finanzjarji

1. Politiki sinifikanti tal-kontabilità

2. Noti mal-Karta tal-Bilanċ

3. Noti mal-Kont tar-Riżultat Ekonomiku

4. Noti mat-Tabella tal-flussi tal-flus

5. Dikjarazzjonijiet ta’ barra l-Karta tal-Bilanċ

6. Irkupru ta’ ħlasijiet mhux dovuti

7. Ġestjoni tar-riskju finanzjarju

8. Dikjarazzjonijiet dwar il-partijiet relatati

9. Avvenimenti wara d-data tal-karta tal-bilanċ

10. Entitajiet konsolidati

11. Entitajiet mhux konsolidati

A. KARTA TAL-BILANĊ

EUR miljuni Nota 31.12.2009 31.12.2008 ASSI MHUX KURRENTI: Assi intanġibbli 2.1 72 56 Proprjetà, impjanti u tagħmir 2.2 4 859 4 881 Investimenti fit-tul 2.3 2 379 2 078 Self 2.4 10 764 3 565 Prefinanzjament fit-tul 2.5 39 750 29 023 Ammonti riċevibbli għat-tul 2.6 55 45 57 879 39 648 ASSI KURRENTI: Inventarji 2.7 77 85 Investimenti għal żmien qasir 2.8 1 791 1 553 Prefinanzjament għal perjodu qasir 2.9 9 077 10 262 Ammonti riċevibbli bi skadenza qasira 2.10 8 663 11 920 Flus u ekwivalenti ta’ flus 2.11 23 372 23 724 42 980 47 544 Assi totali 100 859 87 192 OBBLIGAZZJONIJIET MHUX KURRENTI: Benefiċċji tal-Impjegati 2.12 (37 242) (37 556) Provvedimenti għat-tul 2.13 (1 469) (1 341) Obbligazzjonijiet finanzjarji għat-tul 2.14 (10 559) (3 349) Obbligazzjonijiet oħra għat-tul 2.15 (2 178) (2 226) (51 448) (44 472) OBLIGAZZJONIJIET KURRENTI: Provvedimenti għal perjodu qasir 2.16 (213) (348) Obbligazzjonijiet finanzjarji għal perjodu qasir 2.17 (40) (119) Kontijiet pagabbli 2.18 (93 884) (89 677) (94 137) (90 144) Total obbligazzjonijiet (145 585) (134 616) ASSI NETTI (44 726) (47 424) Riżervi 2.19 3 323 3 115 Ammonti li għandhom jinġabru mill-Istati Membri: 2.20 Benefiċċji għall-impjegati (1) (37 242) (37 556) Ammonti oħra (2) (10 807) (12 983) ASSI NETTI (44 726) (47 424)

B. KONT TAR-RIŻULTAT EKONOMIKU

EUR miljuni Nota 2009 2008 DĦUL OPERATTIV Dħul mir-riżorsi proprji u l-kontribuzzjonijiet 3.1 110 537 112 713 Dħul operattiv ieħor 3.2 7 532 9 731 118 069 122 444 SPEJJEŻ OPERATTIVI Spejjeż amministrattivi 3.3 (8 133) (7 720) Spejjeż operattivi 3.4 (104 934) (97 214) (113 067) (104 934) BILANĊ POŻITTIV MINN ATTIVITAJIET OPERATTIVI 5 002 17 510 Dħul finanzjarju 3.5 835 698 Spejjeż finanzjarji 3.6 (594) (467) Moviment fl-obbligazzjonijiet tal-pensjonijiet tal-impjegati 2.12 (683) (5 009) Sehem mill-bilanċ negattiv tal-assoċjati u l-impriżi konġunti 3.7 (103) (46) RIŻULTAT EKONOMIKU GĦAS-SENA 4 457 12 686

C. TABELLA TAL-FLUSSI TAL-FLUS

EUR miljuni Nota 2009 2008 (3) Riżultat ekonomiku għas-sena 4 457 12 686 Attivitajiet operattivi 4.2 Amortizzazzjoni 22 19 Deprezzament 447 302 (Treġġigħ lura ta’) telf minn indeboliment ta’ investimenti (16) 3 (Żieda)/tnaqqis fis-self (7 199) (1 759) (Żieda)/tnaqqis fil-prefinanzjament fit-tul (10 727) (15 008) (Żieda)/tnaqqis f’riċevibbli għat-tul (10) 82 (Żieda)/tnaqqis fl-inventarji 8 3 (Żieda)/tnaqqis fil-prefinanzjament għal perjodu qasir 1 185 10 321 (Żieda)/tnaqqis f’riċevibbli għal perjodu qasir 3 257 131 Żieda/(tnaqqis) fi provvedimenti għat-tul 128 262 Żieda/(tnaqqis) f’obbligazzjonijiet finanzjarji għat-tul 7 210 1 775 Żieda/(tnaqqis) f’obbligazzjonijiet oħrajn għat-tul (48) 237 Żieda/(tnaqqis) fi provvedimenti għal perjodu qasir (135) (21) Żieda/(tnaqqis) f’obbligazzjonijiet finanzjarji għal perjodu qasir (79) (16) Żieda/(tnaqqis) fil-kontijiet pagabbli 4 207 (5 703) Bilanċ pożittiv tas-sena preċedenti meħud bħala dħul mhux fi flus (1 796) (1 529) Movimenti oħrajn mhux fi flus 37 37 Żieda/(tnaqqis) fl-obbligazzjoni relatata mal-benefiċċji tal-impjegati (314) 4 076 Attivitajiet ta’ investiment 4.3 (Żieda)/tnaqqis fl-assi intanġibbli u l-proprjetà, l-impjanti u t-tagħmir (463) (689) (Żieda)/tnaqqis f’investimenti għat-tul (284) (108) (Żieda)/tnaqqis f’investimenti għal żmien qasir (239) (133) FLUSSI NETTI TAL-FLUS (352) 4 968 Żieda netta fi flus u ekwivalenti (352) 4 968 Flus u ekwivalenti fil-bidu tas-sena 2.11 23 724 18 756 Flus u ekwivalenti fi tmiem is-sena 2.11 23 372 23 724

D. DIKJARAZZJONI TAL-BIDLIET FL-ASSI NETTI

EUR miljuni Riżervi (A) Ammonti li għandhom jintalbu mingħand l-Istati Membri (B) Assi Netti =(A)+(B) Riżerva tal-valur ġust Riżervi oħrajn Bilanċ pożittiv/(negattiv) Akkumulat Riżultat ekonomiku tas-sena BILANĊ FIL-31 DIĊEMBRU 2007 7 2 799 (68 888) 7 462 (58 620) Moviment fir-riżerva tal-Fond ta’ Garanzija 158 (158) 0 Movimenti fil-valur ġust 34 34 Oħrajn 113 (108) 5 Allokazzjoni tar-riżultat ekonomiku 2007 4 7 458 (7 462) 0 Riżultat tal-baġit 2007 attribwit lill-Istati Membri (1 529) (1 529) Riżultat ekonomiku għas-sena 12 686 12 686 BILANĊ FIL-31 TA’ DIĊEMBRU 2008 41 3 074 (63 225) 12 686 (47 424) Moviment fir-riżerva tal-Fond ta’ Garanzija 196 (196) 0 Movimenti fil-valur ġust 28 28 Oħrajn (1) 10 9 Allokazzjoni tar-riżultat ekonomiku 2008 (15) 12 701 (12 686) 0 Riżultat tal-baġit 2008 attribwit lill-Istati Membri (1 796) (1 796) Riżultat ekonomiku għas-sena 4 457 4 457 BILANĊ FIL-31 DIĊEMBRU 2009 69 3 254 (52 506) 4 457 (44 726)

E. NOTI DWAR ID-DIKJARAZZJONIJIET FINANZJARJI

1. POLITIKI SINIFIKANTI TAL-KONTABILITÀ

1.1. IR-REGOLI DWAR IL-BAŻI LEGALI U L-KONTABILITÀ

Il-kontijiet ikkonsolidati tal-Unjoni Ewropea jkopru l-kontijiet tal-Unjoni Ewropea, tal-Komunità Ewropea tal-Enerġija Atomika u l-Komunità Ewropea tal-Faħam u l-Azzar (f’Likwidazzjoni). Dawn il-kontijiet isiru skont ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 (ĠU L 248 16.9.2002), dwar ir-Regolament Finanzjarju applikabbli għall-baġit ġenerali tal-Unjoni Ewropea u r-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jistabbilixxi regoli dettaljati għall-implimentazzjoni ta’ dan ir-Regolament Finanzjarju.

Skont l-Artikolu 133 tar-Regolament Finanzjarju, l-Unjoni Ewropea ppreparat id-dikjarazzjonijiet finanzjarji kkonsolidati tagħha tal-2009 fuq il-bażi ta’ regoli bbażati fuq id-dovuti tal-kontijiet li huma meħuda mill-Istandards Internazzjonali tal-Kontabilità għas-Settur Pubbliku (IPSAS) jew, jekk ma jkunx speċifikat mod ieħor, mill-Istandards Internazzjonali tar-Rapportar Finanzjarju (IFRS). Dawn ir-regoli ta’ kontabilità, adottati mill-Uffiċjal tal-Kontabilità tal-Kummissjoni, għandhom jiġu applikati mill-istituzzjonijiet u l-entitajiet Ewropej kollha li bħalissa jaqgħu fl-ambitu tal-konsolidazzjoni sabiex tiġi stabbilita ġabra ta’ regoli uniformi għall-kontabilità, il-valutazzjoni u l-preżentazzjoni tal-kontijiet bl-għan li jiġi armonizzat il-proċess tat-tfassil tad-dikjarazzjonijiet finanzjarji u l-konsolidazzjoni. Il-kontijiet jinżammu f’Euro fuq il-bażi tas-sena kalendarja.

1.2. IL-PRINĊIPJI TAL-KONTABILITÀ

L-għan tad-dikjarazzjonijiet finanzjarji huwa li jipprovdu informazzjoni li tkun utli għal ħafna nies li jkollhom bżonn jużawha dwar il-pożizzjoni finanzjarja, ir-rendiment u l-flussi tal-flus ta’ entità. Għal entità tas-settur pubbliku bħall-UE, l-għanijiet huma, b’mod aktar speċifiku, li tiġi pprovduta informazzjoni utli għat-teħid tad-deċiżjonijiet, u li tingħata prova tar-responsabbiltà tal-entità fir-rigward tar-riżorsi fdati lilha. Huwa b’dawn l-għanijiet li d-dokument preżenti ġie mfassal L-Artikolu 124 tar-Regolament Finanzjarju jistabbilixxi l-prinċipji tal-kontabilità li għandhom jiġu applikati fit-tfassil tad-dikjarazzjonijiet finanzjarji:

— fuq il-bażi ta' entità attiva;

— prudenza;

— metodi konsistenti ta’ kontabilità;

— paragunabbiltà tal-informazzjoni;

— materjalità;

— l-ebda tpaċija;

— ir-realtà fuq l-apparenza;

— il-kontabilità bbażata fuq id-dovuti.

Il-preparazzjoni tad-dikjarazzjonijiet finanzjarji kkonsolidati skont ir-regoli u l-prinċipji fuq imsemmija teħtieġ ġestjoni biex isiru stimi li jaffettwaw l-ammonti rapportati ta’ ċerti partiti fil-karta tal-bilanċ kkonsolidata u fil-kont tar-riżultat ekonomiku kkonsolidat, kif ukoll id-divulgazzjonijiet relatati ta’ assi u obbligazzjonijiet kontinġenti.

1.3. KONSOLIDAZZJONI

L-impatt tat-Trattat ta’ Lisbona

Wara d-dħul fis-seħħ tat-Trattat ta’ Lisbona fl-1 ta’ Diċembru 2009 il-kontijiet annwali huma issa intitolati l-“Kontijiet annwali tal-Unjoni Ewropea”. Rigward l-ambitu tal-konsolidazzjoni din il-bidla ma kellha l-ebda impatt. L-aġenziji mwaqqfa taħt dak li kien it-tieni pilastru tal-UE ma jilħqu l-kriterji li għandhom jkunu kkonsolidati, lanqas il-Bank Ċentrali Ewropew (BĊE), għalkemm huwa kkunsidrat bħala Istituzzjoni Ewropea fit-Trattat ta’ Lisbona. Dawn l-entitajiet kollha għalhekk jibqgħu barra l-ambitu tal-konsolidazzjoni, bħal ma kien il-każ fis-snin preċedenti.

Rigward l-aġenziji ta’ dak li kien it-tielet pilastru tal-Unjoni Ewropea, tnejn minnhom, li jirċievu sussidju mill-Baġit Ġenerali tal-Unjoni Ewropea, huma kkonsolidati bħal ma seħħ fis-snin preċedenti (ara wkoll in-nota 10). L-aġenzija li jifdal taħt dan il-pilastru, l-Europol, se ssir entità tal-UE mill-2010 ’il quddiem.

L-ambitu tal-konsolidazzjoni

Id-dikjarazzjonijiet finanzjarji kkonsolidati tal-UE jinkludu l-entitajiet ikkontrollati sinifikanti kollha (istituzzjonijiet u aġenziji), assoċjati u impriżi konġunti, li jammontaw għal 40 entità kontrollata, 3 assoċjati u 4 impriżi konġunti. Il-lista sħiħa tal-entitajiet ikkonsolidati tinsab fin-nota 10. Meta mqabbel mal-2008, l-ambitu tal-konsolidazzjoni ġie estiż b’żewġ aġenziji eżekuttivi, tnejn assoċjati u impriża konġunta, filwaqt li aġenzija waħda ġiet likwidata fil-31 ta’ Diċembru 2008. L-impatt taż-żidiet fuq id-dikjarazzjonijiet fnanzjarji kkonsolidati mhux materjali.

Entitajiet kontrollati

Id-deċiżjoni li tiġi inkluża entità fl-ambitu tal-konsolidazzjoni hija bbażata fuq il-kunċett ta’ kontroll. L-entitajiet ikkontrollati huma l-entitajiet kollha li l-Unjoni Ewropea għandha, direttament jew indirettament, is-setgħa li tirregola l-politiki finanzjarji u operattivi tagħhom sabiex ikunu jistgħu jibbenefikaw mill-attivitajiet ta’ dawn l-entitajiet. Din is-setgħa għandha tkun eżerċitabbli bħalissa. L-entitajiet ikkontrollati huma kkonsolidati kompletament. Il-konsolidament jibda fl-ewwel data li fiha jeżisti l-kontroll, u jintemm meta ma jkunx għadu jeżisti dan il-kontroll.

L-iktar indikaturi komuni tal-kontroll fl-Unjoni Ewropea huma: il-ħolqien permezz ta’ trattati ta’ twaqqif jew leġiżlazzjoni sekondarja, finanzjament mill-baġit ġenerali, l-eżistenza ta’ drittijiet għall-vot fl-entitajiet governattivi, awditjar mill-Qorti Ewropea tal-Awdituri u kwittanza mill-Parlament Ewropew. Huwa ċar li għandha ssir valutazzjoni fuq il-livell tal-entità sabiex jiġi deċiż jekk wieħed mill-kriterji mniżżla hawn fuq jew kollha kemm huma humiex suffiċjenti biex jikkawżaw il-kontroll.

Skont dan l-approċċ, l-istituzzjonijiet (minbarra l-BĊE) u l-aġenziji tal-UE (minbarra l-aġenziji ta’ dak li kien it-tieni pilastru u l-Europol) jitqiesu bħala li huma taħt il-kontroll esklużiv tal-UE u għalhekk huma inklużi fl-ambitu tal-konsolidazzjoni. Barra minn hekk il-Komunità Ewropea tal-Faħam u l-Azzar f’Likwidazzjoni (KEFA) hija kkunsidrata wkoll bħala entità kkontrollata.

It-tranżazzjonijiet u l-bilanċi kollha interni bejn l-entitajiet ikkontrollati tal-UE ġew eliminati, filwaqt li l-qligħ u t-telf mhux realizzati fi tranżazzjonijiet bejn l-entitajiet mhumiex materjali u għalhekk ma ġewx eliminati.

Assoċjati

L-assoċjati huma entitajiet li fuqhom il-Komunitajiet Ewropej għandhom, direttament jew indirettament, influwenza sinifikanti, iżda mhux kontroll, fuq id-deċiżjonijiet ta’ politika finanzjarja u operazzjonali. Huwa preżunt li jkun hemm influwenza sinifikanti fejn il-Kummissjoni Ewropea jkollha direttament jew indirettament 20 % jew aktar mid-drittijiet tal-vot.

Parteċipazzjonijiet f’assoċjati huma kontabilizzati permezz tal-metodu tal-ekwità, inizjalment rikonoxxut bi prezz. Is-sehem tal-Unjoni Ewropea mir-riżultati tal-assoċjati tagħha huwa rikonoxxut fil-kont tar-riżultat ekonomiku tal-UE, u s-sehem tagħha mill-movimenti fir-riżervi huwa rikonoxxut fir-riżervi tal-UE. Il-prezz inizjali kif ukoll il-movimenti kollha (kontibuzzjonijiet ulterjuri, sehem tar-riżultati u movimenti tar-riżerva, indebolimenti, u dividendi) jagħtu l-valur finanzjarju tal-assoċjat fil-kontijiet tal-UE fid-data tal-karta tal-bilanċ. Distribuzzjonijiet riċevuti minn assoċjat inaqqsu l-ammont kontabbli tal-assi. Qligħ u telf mhux realizzati fuq tranżazzjonijiet bejn l-Unjoni Ewropea u l-assoċjati tagħha mhumiex materjali u għalhekk ma ġewx eliminati.

Il-politika tal-kontabilità tal-assoċjati tista’ tkun differenti minn dik adotttata mill-Unjoni Ewropea għal tranżazzjonijiet u avvenimenti simili f’ċirkustanzi simili. F’każijiet fejn l-Unjoni Ewropea jkollha 20 % jew aktar minn fond ta’ kapital ta’ riskju, l-UE ma tfittix li teżerċitaw influwenza sinifikanti. Dawn il-fondi huma għalhekk meqjusa bħala strumenti finanzjarji disponibbli għall-bejgħ u l-metodu tal-ekwità mhuwiex applikat.

Impriżi konġunti

Impriża konġunta hija arranġament b’kuntratt bejn l-Unjoni Ewropea u parti waħda jew aktar (“l-imprendituri”) li bih dawn jidħlu għal attività ekonomika soġġetta għal kontroll konġunt. Kontroll konġunt hu l-qsim ta’ kontroll, direttament jew indirettament, miftiehem b’ kuntratt fuq attività li tinkorpora potenzjal ta’ servizz.

Parteċipazzjonijiet fl-impriżi konġunti huma kontabilizzati bl-użu tal-metodu tal-ekwità inizjalment rikonoxxut bi prezz. L-interess tal-Unjoni Ewropew fir-riżultati tal-entitajiet tagħha kkontrollati b’mod konġunt huwa rikonoxxut fil-kont tar-riżultat ekonomiku tal-UE, u l-interess tagħha fil-movimenti fir-riżervi huwa rikonoxxut fir-riżervi tal-UE. Il-prezz inizjali kif ukoll il-movimenti kollha (kontibuzzjonijiet ulterjuri, sehem tar-riżultati u movimenti tar-riżerva, indebolimenti, u dividendi) jagħtu l-valur finanzjarju tal-assoċjat fil-kontijiet tal-UE fid-data tal-karta tal-bilanċ.

Qligħ u telf mhux realizzati fuq tranżazzjonijiet bejn l-Unjoni Ewropea u l-entità tagħha kkontrollata b’mod konġunt mhumiex materjali u għalhekk ma ġewx eliminati. Il-politika tal-kontabilità tal-impriżi konġunti tista’ tkun differenti minn dik adottata mill-Unjoni Ewropea għal tranżazzjonijiet u avvenimenti simili f’ċirkustanzi simili.

Entitajiet mhux ikkonsolidati li l-fondi tagħhom huma ġestiti mill-Kummissjoni

Il-fondi tal-Iskema tal-Assigurazzjoni tal-Mard għall-persunal tal-Unjoni Ewropea, il-Fond Ewropew għall-Iżvilupp u l-Fond ta’ Garanzija tal-Parteċipant huma ġestiti mill-Kummissjoni f’isimhom, madankollu peress li dawn l-entitajiet mhumiex ikkontrollati mill-Unjoni Ewropea mhumiex għalhekk ikkontrollati f’dawn il-kontijiet – ara nota 11 għal aktar dettalji dwar l-ammonti kkonċernati.

1.4. BAŻI TAL-PREPARAZZJONI

1.4.1. Munita u bażi għall-konverżjoni

Munita operattivi u tar-rapportar

Id-dikjarazzjonijiet finanzjarji huma ppreżentati f’miljuni ta’ euro għaliex l-euro huwa l-munita funzjonali u tar-rapportar tal-Unjoni Ewropea.

Tranżazzjonijiet u bilanċi

Tranżazzjonijiet fi flus barranin huma kkonvertiti f’euro bir-rati tal-kambju prevalenti fid-dati tat-tranżazzjonijiet. Qligħ u telf li jirriżultaw mil-likwidazzjoni ta’ tranżazzjonijiet ta’ muniti barranin u mit-traduzzjoni bir-rati tal-kambju tal-aħħar tas-sena ta’ assi u obbligazzjonijiet monetarji denominati f’muniti barranin huma rikonoxxuti fil-kont tar-riżultat ekonomiku.

Metodi ta’ konverżjoni differenti japplikaw għall-intestaturi li ġejjin:

— proprjetà, impjanti u tagħmir u assi intanġibbli, li jżommu l-valur tagħhom f’euro bir-rati li kienu japplikaw fid-data meta nxtraw; kif ukoll

— ammonti ta’ prefinanzjament imħallsa taħt il-Fond Agrikolu Ewropew ta’ Gwida u Garanzija, li huma kkonvertiti skont ir-rati tal-kambju li japplikaw fl-10 jum tax-xahar ta’ wara x-xahar li fih jingħataw.

Il-bilanċi tal-aħħar tas-sena ta’ assi u obbligazzjonijiet monetarji denominati f’muniti barranin huma kkonvertiti f’euro fuq il-bażi tar-rati tal-kambju li japplikaw fil-31 ta’ Diċembru:

Rati tal-Kambju tal-EURO

Munita 31.12.2009 31.12.2008 BGN 1,9558 1,9558 CZK 26,4730 26,8750 DKK 7,4418 7,4506 EEK 15,6466 15,6466 GBP 0,8881 0,9525 HUF 270,4200 266,7000 LVL 0,7093 0,7083 LTL 3,4528 3,4528 PLN 4,1045 4,1535 RON 4,2363 4,0225 SEK 10,2520 10,8700 CHF 1,4836 1,4850 JPY 133,1600 126,1400 USD 1,4406 1,3917

Bidliet fil-valur ġust ta’ titoli monetarji denominati f'munita barranija u kklassifikati bħala disponibbli għall-bejgħ li jirrigwardaw differenza fit-traduzzjoni huma rikonoxxuti fil-kont tar-riżultat ekonomiku. Differenzi fit-traduzzjoni fuq assi u obbligazzjonijiet finanzjarji mhux monetarji kontabilizzati bil-valur ġust permezz ta’ qligħ jew telf huma rikonoxxuti fil-kont tar-riżultat ekonomiku. Id-differenzi fit-traduzzjoni fuq assi finanzjarji mhux monetarji kklassifikati bħala li huma disponibbli għall-bejgħ huma inklużi fir-riżerva tal-valur ġust.

1.4.2. Użu ta’ stimi

F’konformità mal-IPSAS u l-prinċipji tal-kontabilità aċċettati b’mod ġenerali, id-dikjarazzjonijiet finanzjarji neċessarjament jinkludu ammonti bbażati fuq stimi u preżunzjonijiet mill-amministrazzjoni fuq il-bażi tal-aktar informazzjoni affidabbli disponibbli. Stimi sinifikanti jinkludu, imma mhumiex limitati għal, ammonti għall-obbligazzjonijiet tal-benefiċċji tal-impjegati, provvedimenti, riskju finanzjarju fuq inventarji u kontijiet riċevibbli, dħul u ħlasijiet dovuti, assi u obbligazzjonijiet kontinġenti, u l-grad ta’ indeboliment ta’ assi intanġibbli u proprjetà , impjanti u tagħmir. Ir-riżultati attwali jistgħu jkunu differenti minn dawk l-istimi. Il-bidliet fl-istimi huma riflessi fil-perjodu li fih isiru magħrufa.

1.5. KARTA TAL-BILANĊ

1.5.1. Assi intanġibbli

Liċenzji akkwistati ta’ softwer tal-kompjuter huma kontabilizzati skont kemm ikunu nxtraw bl-amortizzazzjoni u t-telf mill-indeboliment akkumulati mnaqqsa minn dan. L-assi huma amortizzati fuq bażi ta’ “linja dritta” fuq it-tul tal-ħajja utli stmata tagħhom, li hija ta’ 4 snin. Assi intanġibbli prodotti internament huma bħalissa inklużi fil-kont tar-riżultat ekonomiku. Spejjeż assoċjati mal-iżvilupp jew il-manteniment ta’ programmi ta’ softwer tal-kompjuter huma rikonoxxuti bħala spejjeż meta dawn iseħħu, u l-istess japplika għar-riċerka xjentifika u l-ispejjeż tal-iżvilupp.

1.5.2. Proprjetà, impjanti u tagħmir

Il-proprjetà , l-impjanti u t-tagħmir kollha huma kontabilizzati skont kemm ikunu nxtraw bid-deprezzament u t-telf mill-indeboliment akkumulati mnaqqsa minn dan. Il-prezz storiku jinkludi l-infiq li jkun attribwibbli direttament għall-akkwist jew il-kostruzzjoni tal-assi.

L-ispejjeż sussegwenti huma inklużi fl-ammont kontabbli tal-assi jew rikonoxxuti bħala assi separat, kif ikun jixraq, biss meta huwa probabbli li l-benefiċċji ekonomiċi, jew potenzjal ta’ servizz, futuri assoċjati ma’ dak l-element ikunu se jmorru għand l-Unjoni Ewropea u l-prezz tiegħu jkun jista’ jitkejjel b’mod affidabbli. Kwalunkwe tiswija u manteniment ieħor jiġu debitati lill-kont tar-riżultat ekonomiku matul il-perjodu finanzjarju li fih iseħħu. Ladarba l-Unjoni Ewropea ma tissellifx flus sabiex tiffinanzja l-akkwist ta’ proprjetà , impjanti u tagħmir, m’hemm l-ebda spejjeż ta’ self relatati ma’ dan.

L-art u l-opri tal-arti mhumiex deprezzati għax jitqiesu li għandhom ħajja infinita. Assi taħt kostruzzjoni mhumiex deprezzati għax għadhom mhumiex disponibbli għall-użu. Id-deprezzament fuq assi oħrajn jiġi kkalkulat bil-metodu tal-“linja dritta” biex tiġi allokata l-ispiża oriġinali tagħhom lill-valuri residwi tagħhom fuq it-tul maħsub taż-żmien tal-utilità tagħhom, kif ġej:

Rati ta’ deprezzament

Tip ta’ assi Rata ta’ deprezzament “linja dritta” Bini 4 % Impjant, makkinarju u tagħmir 10 % sa 25 % Għamara 10 % sa 25 % Armar 10 % sa 33 % Vetturi 25 % Ħardwer tal-kompjuter 25 % Assi tanġibbli oħra 10 % sa 33 %

Qligħ u telf fuq ċessjonijiet huma determinati billi jitqabblu d-dħul, bl-ispejjeż tal-bejgħ imnaqqsa minnu, mal-ammont kontabbli tal-assi ċedut. Dawn huma inklużi fil-kont tar-riżultat ekonomiku.

Kirjiet

Il-kiri ta’ assi tanġibbli, fejn l-Unjoni Ewropea għandha sostanzjalment ir-riskji u l-vantaġġi kollha ta’ proprjetà , huwa kklassifikat bħala kiri finanzjarju. Il-kiri finanzjarju huwa kkapitalizzat fil-bidunett tal-kirja skont l-inqas mill-valur ġust tal-assi mikrija u l-valur preżenti tal-ħlasijiet minimi tal-kiri. Kull ħlas tal-kiri huwa allokat bejn l-obbligazzjoni u l-ħlasijiet finanzjarji sabiex tinkiseb rata kostanti fuq il-bilanċ finanzjarju pendenti. L-obbligi tal-kiri, wara li jkunu ġew imnaqqsa l-ħlasijiet finanzjarji, huma inklużi f'obbligazzjonijiet oħrajn (ta' skadenza twila u qasira.) L-element ta’ imgħax tal-ispiża finanzjarja huwa ddebitat lill-kont tar-riżultat ekonomiku matul il-perjodu tal-kiri b’mod li jipproduċi rata perjodika kostanti ta’ imgħax fuq il-bilanċ li jibqa’ tal-obbligazzjoni għal kull perjodu. L-assi akkwistati taħt kiri finanzjarju huma deprezzati matul l-iqsar bejn iż-żmien tal-utilità tal-assi u t-terminu tal-kiri.

Kiri fejn sid il-kera jżomm sehem sinifikanti mir-riskji u l-benefiċċji marbuta mal-proprjetà huwa kklassifikat bħala kiri operattiv. Ħlasijiet li jsiru taħt kiri operattiv huma ddebitati lill-kont tar-riżultat ekonomiku fuq bażi ta' linja dritta matul il-perjodu tal-kirja.

1.5.3. Indeboliment ta’ assi mhux finanzjarji

Assi li għandhom żmien ta' utilità indefinit mhumiex soġġetti għall-amortizzazzjoni u huma ttestjati kull sena fir-rigward tal-indeboliment. Assi li huma soġġetti għall-amortizzazzjoni huma eżaminati fir-rigward tal-indeboliment kull darba li avvenimenti jew bidliet fiċ-ċirkustanzi jindikaw il-possibbiltà li l-ammont kontabilizzat jista’ ma jkunx rekuperabbli. Telf minħabba indeboliment huwa rikonoxxut għall-ammont li bih l-ammont kontabbli tal-assi jaqbeż l-ammont rekuperabbli tiegħu. L-ammont li jista' jkun irkuprat huwa l-ogħla mill-valur ġust tal-assi, bl-ispejjeż tal-bejgħ imnaqqsa minnu, u l-valur tiegħu fl-użu.

Il-valuri residwi u l-ħajja utli tal-assi intanġibbli u l-proprjetà, l-impjanti u t-tagħmir jiġu eżaminati, u aġġustati jekk ikun hemm bżonn, tal-inqas darba fis-sena. L-ammont kontabbli ta’ assi jiġi mnaqqas immedjatament għall-ammont li jista’ jerġa’ jiġi rkuprat jekk l-ammont kontabbli tal-assi jkun akbar mill-ammont li hu stmat li jista’ jerġa’ jiġi rkuprat tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx iktar, it-telf tal-indebolimenti jitreġġa’ lura skont dan.

1.5.4. Investimenti

Parteċipazzjonijiet f’Assoċjati u f’Impriżi Konġunti

Parteċipazzjonijiet f’assoċjati u f’impriżi konġunti huma kontabilizzati bl-użu tal-metodu tal-ekwità. L-ispejjeż tal-ekwità huma aġġustati biex jirriflettu s-sehem ta’ żidiet jew tnaqqis fl-assi netti tal-assoċjati u l-impriżi konġunti li huma attribwibbli lill-Unjoni Ewropea wara rikonoxximenti inizjali jekk ikun hemm indikazzjonijiet ta’ indeboliment u mnaqqsa għall-ammont rekuperabbli aktar baxx jekk meħtieġ. L-ammont rekuperabbli huwa stabbilit kif deskritt taħt 1.5.3. Jekk ir-raġuni għall-indeboliment ma tibqax tapplika iktar tard, it-telf tal-indeboliment jitreġġa’ lura lejn l-ammont kontabbilizzat li kien ikun stabbilit li kieku ma ġie rikonoxxut l-ebda telf ta’ indeboliment.

Investimenti f’Fondi ta’ Kapital tar-Riskju

Klassifikazzjoni u kejl

Investimenti f’Fondi ta’ Kapital tar-Riskju huma kklassifikati bħala assi disponibbli għall-bejgħ (ara 1.5.5) u għalhekk, għandhom jintwerew skont il-valur ġust tagħhom bil-qligħ u t-telf li jirriżulta mill-bidliet fil-valur ġust (inklużi differenzi fit-traduzzjoni) rikonoxxuti fir-riżerva tal-valur ġust.

Kunsiderazzjonijiet tal-valur ġust

Ladarba m’għandhomx prezz tas-suq ikkwotat f’suq attiv, l-investimenti f’Fondi ta’ Kapital tar-Riskju huma vvalutati linja b’linja abbażi tal-inqas mill-prezz tax-xiri jew il-valur tal-assi netti (“NAV”) attribwibbli kif irrapurtati mill-amministratur tal-fondi sad-data tal-karta tal-bilanċ, u b’hekk huwa eskluż kwalunkwe qligħ mhux realizzat li jista’ jkun attribwit u li jista’ jkun prevalenti fil-portafoll ta’ investimenti sottostanti. Investimenti fil-Fondi ta’ Kapital tar-Riskju li għadhom fi stadju bikri jiġu valutati fuq il-bażi tal-istess prinċipji, ħlief f'każ ta’ telf mhux realizzat dovut biss għal spejjeż amministrattivi fejn dan it-telf mhux realizzat ma jiġix meqjus.

Qligħ mhux realizzat li jirriżulta mill-kejl tal-valur ġust jiġi rikonoxxut permezz ta’ riżervi u telf mhux realizzat jiġi valutat għal indebolimenti sabiex jiġi determinat jekk humiex rikonoxxuti bħala telf ta’ indebolimenti fil-kont tar-riżultat ekonomiku jew bħala tibdil fir-riżerva tal-valur ġust. Il-valur ġust tal-NAV attribwibbli huwa ddeterminat billi wieħed japplika jew il-perċentwal tas-sehem mill-fond tal-Unjoni Ewropea għall-NAV rifless fl-aktar rapport reċenti jew, sa fejn hu disponibbli, il-valur eżatt tal-ishma fl-istess data, ippreżentat mill-Amministratur tal-Fondi rispettiv.

1.5.5. Assi finanzjarji

Klassifikazzjoni

L-Unjoni Ewropea tikklassifika l-assi finanzjarji tagħha fil-kategoriji li ġejjin: assi finanzjarji b’valur ġust minn qligħ jew telf; ammonti mislufa u riċevibbli; investimenti miżmuma sad-data tal-maturità; u assi finanzjarji disponibbli għall-bejgħ. Il-klassifikazzjoni tal-investimenti hija ddeterminata mar-rikonoxximent inizjali u terġa’ tiġi evalwata f'kull data tal-karta tal-bilanċ.

(i) Assi finanzjarji b'valur ġust minn qligħ jew telf

Assi finanzjarji huma kklassifikati f’din il-kategorija jekk ikunu akkwistati prinċipalment bl-iskop li jinbiegħu fi żmien qasir jew jekk ikun hekk indikat mill-Unjoni Ewropea. Id-derivattivi huma wkoll ikkategorizzati f’din il-kategorija. L-assi f’din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta tal-bilanċ.

(ii) Self u ammonti riċevibbli

Self u ammonti riċevibbli huma assi finanzjarji mhux derivattivi bi ħlasijiet fissi jew li jistgħu jiġu determinati li mhumiex ikkwotati f'suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur bl-ebda intenzjoni li tinnegozja r-riċevibbli. Dawn huma inklużi fl-assi mhux kurrenti, minbarra fil-każ ta’ maturitajiet ta’ inqas minn 12-il xahar mid-data tal-karta tal-bilanċ.

(iii) Investimenti li jinżammu sal-maturità

Investimenti li jinżammu sal-maturità huma assi finanzjarji mhux derivattivi bi ħlasijiet fissi jew li jistgħu jiġu ddeterminati, u maturitajiet fissi li l-Unjoni Ewropea jkollha l-intenzjoni u l-abilità li żżomm sakemm jimmaturaw. Matul din is-sena finanzjarja, l-Unjoni Ewropea ma kellhiex investimenti f’din il-kategorija.

(iv) Assi finanzjarji disponibbli għall-bejgħ

Assi finanzjarji disponibbli għall-bejgħ huma assi mhux derivattivi li jew huma kklassifikati f’din il-kategorija jew li m’huma kklassifikati fl-ebda waħda mill-kategoriji l-oħrajn. Huma kklassifikati jew bħala assi kurrenti jew bħala assi mhux kurrenti, skont il-perjodu ta’ żmien li fih l-UE bi ħsiebha tiddisponi minnhom. Investimenti f'entitajiet mhux ikkonsolidati u investimenti oħra ta’ ekwità (eż. Operazzjonijiet ta’ Kapital tar-Riskju) li mhumiex kontabilizzati bl-użu tal-metodu tal-ekwità huma wkoll ikklassifikati bħala assi finanzjarji disponibbli għall-bejgħ.

Rikonoxximent u valutazzjoni inizjali

Xiri u bejgħ ta’ assi finanzjarji bil-valur ġust minn qligħ jew telf, dawk li jinżammu sal-maturità u dawk disponibbli għall-bejgħ jiġu rikonoxxuti fid-data tan-negozju – id-data li fiha l-Unjoni Ewropea tikkommetti ruħha li tixtri jew tbiegħ l-assi. Is-self huwa rikonoxxut meta l-flus jingħataw lil min jissellef. L-istrumenti finanzjarji huma rikonoxxuti inizjalment bil-valur ġust flimkien mal-ispejjeż tat-tranżazzjoni għall-assi finanzjarji kollha li ma jkunux kontabilizzati bil-valur ġust minn qligħ jew telf. Assi finanzjarji kontabilizzati b’valur ġust minn qligħ jew telf huma rikonoxxuti inizjalment bil-valur ġust u l-ispejjeż tat-tranżazzjoni huma mniżżla fil-kont tar-riżultat ekonomiku.

Il-valur ġust ta’ assi finanzjarji fir-rikonoxximent inizjali huwa normalment il-prezz tat-tranżazzjoni (jiġifieri l-valur ġust tal-konsiderazzjoni riċevuta). Madankollu, meta jingħata self fit-tul li m’għandux imgħax jew li għandu imgħax inqas mill-kundizzjonijiet tas-suq, il-valur ġust tiegħu jista’ jkun stmat bħala l-valur preżenti tal-ħlasijiet futuri kollha skontati skont ir-rata ta’ imgħax prevalenti fis-suq għal strument simili bi klassifika tal-kreditu simili.

F’każ ta’ self mogħti fuq fondi misselfa, “operazzjonijiet dahar ma’ dahar”, id-differenzi bejn il-kundizzjonijiet u l-ammonti tal-għoti u t-teħid b’self u l-ammonti mhux materjali u l- “ispiża tal-opportunità” mhix applikabbli peress li l-UE mhix awtorizzata tinvesti flus fis-swieq tal-kapital. Għal dawn ir-raġunijiet, dan is-self huwa mkejjel bl-ammont nominali tiegħu. L-ispejjeż tat-tranżazzjoni magħmula mill-UE u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

L-istrumenti finanzjarji ma jibqgħux rikonoxxuti meta d-drittijiet li wieħed jirċievi flussi tal-flus mill-investimenti jiskadu jew jiġu trasferiti u l-Unjoni Ewropea tkun ittrasferiet sostanzjalment ir-riskji u l-benefiċċji kollha tal-proprjetà.

Kejl sussegwenti

L-assi finanzjarji bil-valur ġust permezz tal-qligħ u t-telf huma sussegwentement kontabilizzati skont il-valur ġust. Qligħ u telf li jirriżultaw minn bidliet fil-valur ġust tal-kategorija “strumenti finanzjarji bil-valur ġust minn qligħ jew telf” huma inklużi fil-kont tar-riżultat ekonomiku fil-perjodu meta jseħħu.

Self u ammonti riċevibbli u investimenti miżmuma sal-maturità huma kontabilizzati bil-prezz amortizzat bl-użu tal-metodu tal-imgħax effettiv. Fil-każ ta’ self mogħti fuq fondi meħuda b’self, l-istess rata tal-imgħax effettiv tiġi applikata kemm għall-ammonti mogħtija b’self u għal dawk meħuda b’self peress li dan is-self għandu l-karatteristiċi ta’ “operazzjonijiet dahar ma’ dahar” u d-differenzi bejn il-kundizzjonijiet u l-ammonti tal-għoti u t-teħid b’self mhumiex materjali. L-ispejjeż tat-tranżazzjoni magħmula mill-UE u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

L-assi finanzjarji disponibbli għall-bejgħ huma sussegwentement kontabilizzati bil-valur ġust. Il-qligħ u t-telf li jirriżultaw minn bidliet fil-valur ġust tal-assi disponibbli għall-bejgħ huma rikonoxxuti fir-riżerva tal-valur ġust. Meta assi finanzjarji kklassifikati bħala lesti għall-bejgħ ikunu mibjugħa jew isofru indeboliment, l-aġġustamenti kumulattivi fil-valur ġust li qabel kienu rikonoxxuti fir-riżerva tal-valur ġust huma rikonoxxuti fil-kont tar-riżultat ekonomiku. L-imgħax fuq assi finanzjarji disponibbli għall-bejgħ ikkalkulat bil-metodu tal-imgħax effettiv huwa rikonoxxut fil-kont tar-riżultat ekonomiku. Id-dividendi fuq strumenti ta’ ekwità disponibbli għall-bejgħ huma rikonoxxuti meta jiġi stabbilit id-dritt tal-UE li jirċievu ħlas.

Il-valuri ġusti ta’ investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarju ma jkunx attiv (u fil-każ ta’ titoli mhux ikkwotati), l-Unjoni Ewropea tistabbilixxi valur ġust billi tuża tekniċi ta’ valutazzjoni. Dawn jinkludu l-użu ta’ tranżazzjonijiet arm's length riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli ta’ prezzar ta’ opzjonijiet u tekniċi ta’ stima oħrajn li huma spiss użati minn parteċipanti fis-suq.

Fil-każijiet fejn il-valur ġust ta’ investimenti fi strumenti ta’ ekwità li m’għandhomx prezz tas-suq ikkwotat f’suq attiv ma jkunx jista’ jiġi vvalutat b’mod li wieħed jista’ jorbot fuqu, dawn l-investimenti huma vvalutati skont kemm swew, bit-telf minn indeboliment imnaqqas minn dan.

Indeboliment ta’ assi finanzjarji

Ma’ kull data tal-karta tal-bilanċ l-Unjoni Ewropea tagħmel stima biex tara jekk hemmx evidenza oġġettiva li xi ass finanzjarju sofra indeboliment. Assi finanzjarji jkunu sofrew indeboliment, u b’hekk jiġġarrab telf minħabba l-indeboliment biss jekk ikun hemm evidenza oġġettiva ta’ indeboliment bħala riżultat ta’ avveniment jew avvenimenti li seħħew wara r-rikonoxximent inizjali tal-assi, u dak l-avveniment (jew avvenimenti) ta’ telf ikollhom impatt fuq il-flussi tal-flus futuri stmati tal-assi finanzjarju li jistgħu jkunu stmati b’mod affidabbli.

(i) Assi kontabilizzati bi prezz amortizzat

Jekk hemm evidenza oġġettiva li ġġarrab telf minħabba indeboliment fuq self u riċevibbli jew investimenti li jinżammu sal-maturità kontabilizzati bil-prezz ammortizzat, l-ammont tat-telf jitkejjel bħala d-differenza bejn l-ammont kontabbli tal-assi u l-valur preżenti tal-flussi futuri stmati tal-flus (minbarra telfiet futuri tal-kreditu li ma ġġarrbux) skontat bir-rata ta’ imgħax effettiva oriġinali tal-assi finanzjarju. L-ammont kontabbli tal-assi jitnaqqas u l-ammont tat-telf jiġi rikonoxxut fil-kont tar-riżultat ekonomiku. Jekk self jew investiment li jinżamm sal-maturità jkollu rata tal-imgħax varjabbli, ir-rata ta' skont għall-kejl ta' kwalunkwe telf minħabba indeboliment tkun ir-rata preżenti effettiva tal-imgħax iddeterminata fil-kuntratt. L-ikkalkular tal-valur preżenti ta’ flussi ta' flus futuri stmati ta’ ass finanzjarju kollateralizzat jirrifletti l-flussi ta’ flus li jistgħu jirriżultaw mill-qbid li minnhom jitnaqqsu l-ispejjeż għall-kisba u l-bejgħ tas-sigurtà, kemm jekk il-qbid hu probabbli u kif ukoll jekk mhux. Jekk, f'perjodu sussegwenti, l-ammont tat-telf minħabba indeboliment jonqos u dan it-tnaqqis ikun jista' jiġi relatat b'mod oġġettiv ma' avveniment li jseħħ wara li l-indeboliment kien rikonoxxut, it-telf minħabba indeboliment rikonoxxut preċedentement jitreġġa' permezz tal-kont tar-riżultat ekonomiku.

(ii) Assi miżmuma b’valur ġust

Fil-każ ta’ titoli ta’ ekwità klassifikati bħala disponibbli għall-bejgħ, tnaqqis sinifikanti jew permanenti (fit-tul) fil-valur ġust tat-titolu taħt il-prezz oriġinali tiegħu jiġi kkunsidrat fid-determinazzjoni ta’ jekk it-titoli ddeterjorawx. Jekk kwalunkwe evidenza ta’ dan it-tip teżisti għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-prezz tal-akkwist u l-valur ġust kurrenti, bit-tnaqqis ta’ kwalunkwe telf minħabba indeboliment fuq dak l-ass finanzjarju rikonoxxut preċedentement fil-kont tar-riżultat ekonomiku – huwa mnaqqas mir-riżervi u rikonoxxut fil-kont tar-riżultat ekonomiku. Telf minħabba indeboliment rikonoxxut fil-kont tar-riżultat ekonomiku fuq strumenti azzjonarji ma jiġix ikkanċellat permezz tal-kont tar-riżultat ekonomiku. Jekk, f’perjodu sussegwenti, il-valur ġust ta’ strument ta’ debitu kklassifikat bħala disponibbli għall-bejgħ jiżdied u ż-żieda tista’ tkun relatata b’mod oġġettiv ma’ avveniment li jkun seħħ wara li t-telf minħabba indeboliment kien rikonoxxut, it-telf minħabba indeboliment jitreġġa’ lura permezz tal-kont tar-riżultat ekonomiku.

1.5.6. Inventarji

L-inventarji huma rrappurtati skont l-inqas wieħed mill-valur tal-prezz tal-akkwist u l-valur nett realizzabbli. Il-prezz tal-akkwist huwa ddeterminat skont il-metodu ta' dak li jidħol l-ewwel joħroġ l-ewwel (FIFO). L-ispiża tal-oġġetti lesti u tax-xogħol li jkun għadu għaddej tinkludi l-ispejjeż tal-materja prima, xogħol dirett, spejjeż diretti oħrajn u spejjeż fissi tal-produzzjoni relatati (ibbażati fuq kapaċità operazzjonali normali). Il-valur nett realizzabbli huwa l-prezz tal-bejgħ stmat fil-kors normali tan-negozju, bl-ispejjeż għat-tlestija u l-ispejjeż tal-bejgħ imnaqqsa minnu. Meta inventarji jiġu miżmuma għad-distribuzzjoni mingħajr ħlas jew bi ħlas nominali, dawn jitkejlu skont l-inqas mill-prezz tal-akkwist u l-prezz kurrenti tas-sostituzzjoni. Il-prezz kurrenti tas-sostituzzjoni huwa l-prezz li l-Unjoni Ewropea ġġarrab kieku kellha takkwista l-assi fid-data tar-rapportar.

1.5.7. Ammonti ta’ prefinanzjament

Prefinanzjament huwa ħlas maħsub biex jipprovdi lill-benefiċjarju bi ħlas bil-quddiem ta’ flus, jiġifieri “float”. Huwa jista’ jinqasam f'numru ta’ ħlasijiet fuq perjodu definit fil-ftehim partikolari ta’ prefinanzjament. Il-“float” jew l-avvanz jitħallas lura jew jiġi użat għall-għan li għalih kien ipprovdut matul il-perjodu definit fil-ftehim. Jekk il-benefiċjarju ma jkollux spejjeż eliġibbli, għandu l-obbligu li jrodd lura l-avvanz tal-prefinanzjament lill-Unjoni Ewropea. L-ammont tal-prefinanzjament jitnaqqas (kollu kemm hu jew parzjalment) meta jiġu aċċettati l-ispejjeż eliġibbli u l-ammonti mogħtija lura, u dan l-ammont jiġi rikonoxxut bħala spiża.

Fl-aħħar tas-sena, ammonti pendenti ta’ prefinanzjament huma stmati bl-ammont(i) oriġinali mħallsa, b’dawn li ġejjin imnaqqsa minnhom: ammonti mogħtija lura, ammonti eliġibbli llikwidati, ammonti eliġibbli stmati li għadhom mhumiex likwidati sal-aħħar tas-sena, u tnaqqis fil-valur.

L-imgħax fuq il-prefinanzjamenti huwa rikonoxxut hekk kif dan jiġi ggwadanjat skont id-dispożizzjonijiet tal-ftehim rilevanti. Stima tad-dħul dovut mill-imgħaxijiet, fuq il-bażi tal-aktar informazzjoni affidabbli, issir fl-aħħar tas-sena u hija inkluża fil-karta tal-bilanċ.

1.5.8. Riċevibbli

L-ammonti riċevibbli huma kontabilizzati bl-ammont oriġinali bit-tnaqqis fil-valur kontabbli minħabba indeboliment imnaqqas minnu. It-tnaqqis fil-valur kontabbli minħabba indeboliment ta’ riċevibbli jiġi stabbilit meta jkun hemm evidenza oġġettiva li l-Unjoni Ewropea mhux se tkun tista’ tiġbor l-ammonti kollha dovuti skont it-termini oriġinali tar-riċevibbli. L-ammont tat-tnaqqis fil-valur kontabbli huwa d-differenza bejn l-ammont kontabbli tal-assi u l-ammont li jista’ jiġi rkuprat, li huwa l-valur preżenti tal-flussi tal-flus futuri mistennija, skontat bir-rata ta’ imgħax tas-suq għal debituri simili. L-ammont tat-tnaqqis fil-valur huwa rikonoxxut fil-kont tar-riżultat ekonomiku. Huwa rikonoxxut ukoll tnaqqis ġenerali għal ordnijiet pendenti ta’ rkupru li ma jkunux diġà soġġetti għal tnaqqis kontabbli speċifiku.. Ara wkoll in-nota 1.5.14 aktar ’l isfel dwar it-trattament ta’ dħul dovut fl-aħħar tas-sena.

1.5.9. Flus u ekwivalenti ta’ flus

Il-flus u l-ekwivalenti huma strumenti finanzjarji u huma definiti bħala assi għal perjodu qasir. Dawn jinkludu flus disponibbli, depożiti miżmuma mal-banek li jistgħu jiġu miġbuda bla dewmien, investimenti likwidi oħrajn ta’ skadenza qasira b’maturitajiet oriġinali ta’ tliet xhur jew inqas, u overdrafts bankarji.

1.5.10. Benefiċċji tal-Impjegati

L-obbligi tal-pensjoni

L-Unjoni Ewropea topera pjanijiet ta’ pensjoni b’benefiċċju definit. Filwaqt li l-persunal jikkontribwixxi mis-salarju terz ta’ kemm hu mistenni li jiswew dawn il-benefiċċji, l-obbligazzjoni m’hijiex finanzjata. L-obbligazzjoni rikonoxxuta fil-karta tal-bilanċ fir-rigward tal-pjanijiet ta’ pensjoni b’benefiċċju definit hija l-valur preżenti tal-obbligu tal-benefiċċju definit fid-data tal-karta tal-bilanċ. L-obbligu tal-benefiċċju definit huwa kkalkulat minn attwarji li jużaw il-metodu ta’ unità tal-kreditu stmat. Il-valur preżenti tal-obbligu tal-benefiċċju definit jiġi determinat billi l-ħruġ tal-flus stmat fil-futur jiġi skontat bl-użu ta’ rati ta’ imgħax ta’ bonds tal-gvern li huma denominati fil-munita li l-benefiċċji se jitħallsu biha, u li għandhom termini ta’ maturità li joqorbu lejn it-termini tal-obbligazzjoni tal-pensjoni relatata.

Qligħ u telf attwarji li jseħħu minħabba li jsiru aġġustamenti bbażati fuq l-esperjenza, u bidliet fi preżunzjonijiet attwarji huma rikonoxxuti immedjatament fil-kont tar-riżultat ekonomiku. Spejjeż ta’ servizzi mogħtija fil-passat huma rikonoxxuti immedjatament fil-kont tar-riżultat ekonomiku, kemm-il darba l-bidliet fil-pjan tal-pensjoni jkunu marbuta mal-kundizzjoni li l-impjegati jibqgħu fis-servizz għal perjodu ta’ żmien speċifikat (il-perjodu ta’ assenjazzjoni). F’dan il-każ, l-ispejjeż tas-servizzi mogħtija fil-passat jiġu amortizzati fuq bażi ta’ linja dritta waqt il-perjodu ta’ assenjazzjoni.

Benefiċċji tal-mard wara l-irtirar

L-Unjoni Ewropea tipprovdi benefiċċji tas-saħħa lill-impjegati permezz ta’ rimborż tal-ispejjeż mediċi. Għall-amministrazzjoni ta’ kuljum inħoloq fond separat (“RCAM”). Jibbenefikaw mis-sistema kemm impjegati preżenti, kif ukoll pensjonanti, romol u l-benefiċjarji tagħhom. Il-benefiċċji mogħtija lill-persuni “inattivi” (pensjonanti, orfni, eċċ.) huma klassifikati bħala “Benefiċċji tal-Impjegati ta’ wara l-Impjieg”. Minħabba n-natura ta’ dawn il-benefiċċji, huwa meħtieġ kalkolu attwarju. L-obbligazzjoni fil-karta tal-bilanċ hija ddeterminata b'mod simili bħal fil-każ ta’ obbligi tal-pensjoni (ara aktar ’il fuq).

1.5.11. Provvedimenti

Provvedimenti huma rikonoxxuti meta l-Unjoni Ewropea jkollha obbligu preżenti legali jew kostruttiv b’konsegwenza ta’ avvenimenti tal-imgħoddi, huwa probabbli li jkun hemm bżonn ta’ ħruġ ta’ riżorsi biex jitħallas l-obbligu, u li l-ammont ikun jista’ jiġi stmat b’mod affidabbli. M'humiex rikonoxxuti provvedimenti għal telf operattiv fil-futur. L-ammont tal-provvediment huwa l-aħjar stima tal-ispejjeż mistennija li jkunu meħtieġa sabiex jiġi likwidat l-obbligu preżenti fid-data tar-rapportar. Fejn il-provvediment jinvolvi għadd kbir ta’ elementi, l-obbligu jiġi stmat billi wieħed jagħti piż lil kull riżultat possibbli skont il-probabbiltajiet assoċjati tagħhom (il-metodu tal-“valur mistenni”).

1.5.12. Obbligazzjonijiet finanzjarji

L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz tal-qligħ jew it-telf jew bħala obbligazzjonijiet finanzjarji kontabilizzati skont l-ispiża oriġinali amortizzata (fondi missellfa). Il-fondi missellfa jikkonsistu f’fondi missellfa minn istituzzjonijiet ta’ kreditu u djun ipprovati minn ċertifikati. L-ammonti missellfa huma rikonoxxuti inizjalment skont il-valur ġust, li huwa r-rikavat mill-ħruġ tagħhom (valur ġust tal-kunsiderazzjoni riċevuta) nett mill-ispejjeż tat-tranżazzjoni mġarrba, imbagħad sussegwentement kontabilizzati skont l-ispiża amortizzata bl-użu tal-metodu tal-imgħax effettiv; kwalunkwe differenza bejn ir-rikavat, nett mill-ispejjeż tat-tranżazzjonijiet, u l-valur tal-fidi hija rikonoxxuta fil-kont tar-riżultat ekonomiku matul il-perjodu tad-djun bil-metodu ta’ imgħax effettiv.

Huma kklassifikati bħala obbligi mhux kurrenti, bl-eċċezzjoni ta’ maturitajiet ta’ inqas minn 12-il xahar wara d-data tal-karta tal-bilanċ. Fil-każ ta’ self mogħti fuq fondi missellfa, il-metodu tal-imgħax effettiv ma jistax jiġi applikat separatament għall-għoti u teħid b’self, fuq il-bażi ta’ kunsiderazzjonijiet ta' materjalità. L-ispejjeż tat-tranżazzjoni magħmula mill-Unjoni Ewropea u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

Obbligazzjonijiet finanzjarji kategorizzati bħala li huma skont il-valur ġust permezz tal-qligħ jew it-telf jinkludu derivattivi meta l-valur ġust tagħhom ikun negattiv. Huma jingħataw l-istess trattament fil-kontijiet bħall-assi finanzjarji skont il-valur ġust permezz tal-qligħ jew it-telf, ara n-nota 1.5.5.

1.5.13. Ammonti pagabbli

Parti sinifikattiva mill-ammonti pagabbli tal-UE mhumiex marbuta massimu -xiri ta’ oġġetti jew servizzi – iżda minflok huma pretensjonijiet ta’ spejjeż minn benefiċjarji ta’ għotjiet jew finanzjamenti oħrajn tal-UE li għadhom ma tħallsux. Dawn huma mniżżlin bħala ammonti pagabbli għall-ammont rikjest meta t-talba għal ħlas tiġi riċevuta u, wara verifika, aċċettata bħala eliġibbli mill-aġenti finanzjarji rilevanti. F'dan l-istadju, dawn huma stmati skont l-ammont aċċettat u eliġibbli.

Ammonti pagabbli li jinħolqu mix-xiri ta’ oġġetti u servizzi huma rikonoxxuti meta tiġi riċevuta l-fattura għall-ammont oriġinali u l-ispejjeż rilevanti jitniżżlu fil-kontijiet meta l-provvisti jew servizzi jaslu u jkunu aċċettati mill-Unjoni Ewropea.

1.5.14. Dħul u spejjeż dovuti u differiti

Skont ir-regoli tal-kontabilità tal-Unjoni Ewropea, it-tranżazzjonijiet u l-avvenimenti huma rikonoxxuti fid-dikjarazzjonijiet finanzjarji fil-perjodu li għandhom x’jaqsmu miegħu. Fi tmiem il-perjodu tal-kontabilità, l-ispejjeż dovuti huma rikonoxxuti abbażi tal-ammont stmat tal-obbligu tat-trasferiment tal-perjodu. Il-kalkolu tal-ispejjeż dovuti jsir skont il-linji gwida operattivi u prattiċi dettaljati maħruġa mill-Kummissjoni li għandhom il-mira li jaraw li d-dikjarazzjonijiet finanzjarji jagħtu stampa vera u ġusta.

Id-dħul għandu jkun kontabilizzat ukoll fil-perjodu li huwa relatat miegħu. Fl-aħħar tas-sena, jekk fattura ma tkunx għadha ntbagħtet iżda s-servizz ikun ingħata, il-provvisti jkunu ġew ipprovduti mill-UE, jew ikun jeżisti ftehim kuntrattwali (jiġifieri, b’referenza għal trattat), jiġi rikonoxxut dħul dovut fid-dikjarazzjonijiet finanzjarji.

Minbarra dan, fi tmiem is-sena, jekk tinħareġ fattura iżda s-servizzi ma jkunux għadhom ingħataw jew l-oġġetti pprovduti jkunu għadhom ma ġewx ikkunsinjati, id-dħul jiġi differit u rikonoxxut fil-perjodu sussegwenti tal-kontabilità.

1.6. KONT TAR-RIŻULTAT EKONOMIKU

1.6.1. Dħul

Dħul mhux mill-kambju

Dan jifforma l-maġġoranza l-kbira tad-dħul tal-UE u jinkludi fil-biċċa l-kbira taxxi diretti u indiretti u ammonti ta’ riżorsi proprji. Barra mit-taxxi, l-Unjoni Ewropea tista’ wkoll tirċievi ħlasijiet minn partijiet oħrajn, bħal dazji, multi u donazzjonijiet.

Riżorsi bbażati fuq id-DGN u riżorsi mill-VAT

Ammonti riċevibbli u dħul relatat huma rikonoxxuti meta l-Unjoni Ewropea toħroġ sejħa għall-fondi lill-Istati Membri u jitolbu l-kontribuzzjoni tagħhom. Huma mkejla skont “l-ammont imsejjaħ” tagħhom. Billi r-riżorsi mill-VAT u mid-DGN huma bbażati fuq stimi tad-dejta għas-sena baġitarja kkonċernata, dawn jistgħu jkunu riveduti skont il-bidliet li jseħħu sakemm toħroġ id-dejta finali mill-Istati Membri. L-effett ta’ bidla fl-istima huwa inkluż meta jiġu determinati l-bilanċi pożittivi jew negattivi netti għal dak il-perjodu li fih tkun seħħet il-bidla.

Riżorsi proprji tradizzjonali

Ammonti riċevibbli u dħul relatat huma rikonoxxuti meta d-dikjarazzjonijiet A rilevanti ta’ kull xahar (li jinkludu d-dazji miġbura u l-ammonti dovuti li huma garantiti u mhux kontestati) ikunu riċevuti mingħand l-Istati Membri. Fid-data tar-rapportar, id-dħul miġbur mill-Istati Membri għal dak il-perjodu iżda li jkun għadu mhux imħallas lill-Unjoni Ewropea huwa stmat u rikonoxxut bħala dħul dovut. Id-dikjarazzjonijiet B ta' kull trimestru (li jinkludu dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) riċevuti mill-Istati Membri huma rikonoxxuti bħala dħul wara li jitnaqqsu minnhom l-ispejjeż tal-ġbir (25 %) li għalih huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru fil-kont tar-riżultat ekonomiku.

Multi

Ammonti riċevibbli u dħul relatat huma rikonoxxuti meta d-deċiżjoni tal-UE li timponi multa tkun ittieħdet u tkun ġiet innotifikata uffiċjalment lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifikazzjoni biex:

— jew jaċċettaw id-deċiżjoni, u b’hekk ikollhom iħallsu l-multa fiż-żmien stipulat u l-ammont ikun definittivament miġbur mill-UE;

— jew ma jaċċettawx id-deċiżjoni, u f'dak il-każ jappellaw taħt il-liġi tal-UE.

Madankollu, is-somma tal-multa għandha titħallas fiż-żmien stipulat ta’ tliet xhur billi l-appell m’għandux l-effett ta’ sospensjoni (Artikolu 278 tat-Trattat tal-UE). Id-debitur għandu jħallas il-multa provviżorjament iżda, taħt ċerti ċirkustanzi u fuq il-kundizzjoni li jkun hemm qbil mill-Uffiċjal tal-Kontabilità tal-Kummissjoni, huwa jista’ minflok jippreżenta garanzija bankarja għall-istess ammont.

Jekk l-impriża tappella kontra d-deċiżjoni, u tkun diġà ħallset il-multa provviżorjament, l-ammont jiġi ddivulgat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-UE m’għandux effett ta' sospensjoni, il-flus riċevuti jintużaw biex jillikwidaw l-ammont riċevibbli. Jekk tiġi riċevuta garanzija minflok ħlas, il-multa tibqa’ bħala ammont riċevibbli. Jekk ikun jidher probabbli li l-Qorti Ġenerali ma tkunx se tiddeċiedi favur l-UE, jiġi rikonoxxut provvediment sabiex ikopri dan ir-riskju. Jekk minflok tkun ingħatat garanzija, allura l-ammont riċevibbli pendenti jkun imnaqqas kif meħtieġ. L-imgħax akkumulat irċevut mill-Unjoni Ewropea fuq il-kontijiet bankarji fejn ħlasijiet riċevuti jkunu depożitati huwa rikonoxxut bħala dħul, u kwalunkwe obbligazzjoni kontinġenti tiżdied skont dan.

Dħul mill-kambju

Dħul mill-bejgħ ta’ oġġetti huwa rikonoxxut meta r-riskju u l-benefiċċji sinifikanti tas-sjieda tal-oġġetti jiġu trasferiti lix-xerrej. Dħul assoċjat ma’ tranżazzjoni li tinvolvi l-forniment ta’ servizzi huwa rikonoxxut b’referenza għall-istadju ta’ twettiq tat-tranżazzjoni fid-data tar-rapportar.

Dħul u spejjeż minn imgħax

Dħul u spejjeż minn imgħax huma rikonoxxuti fil-kont tar-riżultat ekonomiku bl-użu tal-metodu tal-imgħax effettiv. Dan huwa metodu biex tiġi kkalkulata l-ispiża amortizzata ta’ ass finanzjarju jew ta’ obbligazzjoni finanzjarja, u biex jiġi allokat id-dħul mill-imgħax jew l-ispiża tal-imgħax matul il-perjodu rilevanti. Meta tiġi kkalkulata r-rata effettiva tal-imgħax, l-Unjoni Ewropea tistma l-flussi tal-flus billi tikkunsidra t-termini kuntrattwali kollha tal-istrument finanzjarju (pereżempju, għażliet għall-ħlas bil-quddiem) imma ma tikkunsidrax telfiet futuri tal-kreditu. Il-kalkolu jinkludi l-onorarji u l-punti kollha mħallsa jew riċevuti bejn partijiet fil-kuntratt li huma parti integrali mir-rata effettiva tal-imgħax, mill-ispejjeż tat-tranżazzjoni u mill-primja jew l-iskonti l-oħrajn kollha.

Ladarba l-valur kontabbli ta’ assi finanzjarju jew grupp ta’ assi finanzjarji simili jkun ġie mnaqqas bħala riżultat ta’ telf minħabba indeboliment, id-dħul mill-imgħax jiġi rikonoxxut bl-użu tar-rata tal-imgħax użata biex jiġu skontati l-flussi tal-flus futuri bl-iskop li jitkejjel it-telf minħabba indeboliment.

Dħul minn dividendi

Id-dħul minn dividendi huwa rikonoxxut meta jiġi stabbilit id-dritt li jiġi rċevut ħlas.

1.6.2. Nefqa

Spejjeż tal-kambju li jinħolqu mix-xiri ta’ oġġetti u servizzi huma rikonoxxuti meta l-provvisti jiġu fornuti lill-Unjoni Ewropea u aċċettati minnha. Dawn jiġu vvalutati skont il-prezz oriġinali tal-fattura. L-ispejjeż mhux tal-kambju huma speċifiċi għall-Unjoni Ewropea u jirrappreżentaw il-maġġoranza tan-nefqa tagħha. Dawn huma marbuta ma' trasferimenti lil benefiċjarji u jistgħu jkunu ta’ tliet tipi: intitolamenti, trasferimenti bi ftehim u għotjiet diskrezzjonali, kontribuzzjonijiet u donazzjonijiet.

It-trasferimenti huma rikonoxxuti bħala spejjeż matul il-perjodu li fih l-avvenimenti li jwasslu għat-trasferiment ikunu seħħew, bil-kondizzjoni li n-natura tat-trasferiment tkun permessa mir-regolamenti (ir-Regolament Finanzjarju, ir-Regolamenti tal-Persunal, jew regolamenti oħra) jew ikun ġie ffirmat kuntratt li jawtorizza t-trasferiment; kull kriterju ta’ eliġibbiltà jkun intlaħaq mill-benefiċjarju; u tkun tista’ ssir stima raġonevoli tal-ammont.

Meta kwalunkwe rikjesta għal ħlas jew pretensjoni ta’ spiża tiġi riċevuta u tilħaq il-kriterji ta’ rikonoxximent, hija tiġi rikonoxxuta bħala spiża għall-ammont eliġibbli. Fl-aħħar tas-sena, spejjeż eliġibbli mġarrba li jkunu diġà dovuti lill-benefiċjarji imma li jkunu għadhom mhux irrappurtati jiġu stmati u rreġistrati bħala spejjeż dovuti.

1.7. ASSI U OBBLIGAZZJONIJIET KONTINĠENTI

1.7.1. Assi kontinġenti

Ass kontinġenti huwa ass possibbli li jirriżulta minn avvenimenti tal-imgħoddi u li l-eżistenza tiegħu tiġi kkonfermata biss meta jseħħu jew ma jseħħux avvenimenti jew avvenimenti li mhumiex ċerti fil-futur u li mhumiex totalment fil-kontroll tal-Unjoni Ewropea. Ass kontinġenti jiġi ddivulgat meta jkun probabbli d-dħul ta’ benefiċċji ekonomiċi jew potenzjal ta’ servizz.

1.7.2. Obbligazzjonijiet kontinġenti

Obbligazzjoni kontinġenti hija obbligu possibbli li jinħoloq minn avvenimenti tal-imgħoddi u li l-eżistenza tiegħu tiġi kkonfermata biss meta jseħħu jew ma jseħħux avveniment jew avvenimenti li mhumiex ċerti fil-futur u li mhumiex totalment fil-kontroll tal-Unjoni Ewropea; jew obbligu preżenti li jirriżulta minn avvenimenti tal-imgħoddi imma li ma jkunx rikonoxxut għax: mhux probabbli li ħruġ ta’ riżorsi li jinkorporaw benefiċċji ekonomiċi, jew potenzjal ta’ servizz ikun meħtieġ biex jitħallas l-obbligu, jew, fiċ-ċirkostanzi rari fejn l-ammont tal-obbligu ma jkunx jista' jiġi vvalutat b’mod affidabbli biżżejjed.

2. NOTI MAL-KARTA TAL-BILANĊ

ASSI MHUX KURRENTI

2.1. ASSI INTANĠIBBLI

EUR miljuni Ammont Ammont kontabbli gross fil-31 ta’ Diċembru 2008 134 Żidiet 39 Tnaqqis (3) Trasferimenti bejn kategoriji ta’ assi 0 Bidliet oħra 1 Ammont kontabbli gross fil-31 ta’ Diċembru 2009 171 Ammortizzazzjoni akkumulata fil-31 ta’ Diċembru 2008 78 Tnaqqis għal amortizzazzjoni għas-sena 22 Tnaqqis (1) Trasferimenti bejn kategoriji ta’ assi 0 Bidliet oħra 0 Amortizzazzjoni akkumulata fil-31 ta’ Diċembru 2009 99 AMMONT KONTABBLI NETT FIL-31 TA’ DIĊEMBRU 2009 72 Ammont kontabbli nett fil-31 ta’ Diċembru 2008 56

L-ammonti jirrigwardaw primarjament is-softwer tal-kompjuter.

2.2. PROPRJETÀ, IMPJANTI U TAGĦMIR

F'xi pajjiżi, il-valur tal-art ma jistax jiġi separat mill-valur tal-bini għax it-tnejn inxtraw flimkien bħala ħaġa waħda. Il-valur tal-art, li mhux suġġett għal deprezzament, mhux se jiġi vvalutat separatament sakemm dan ma jkunx meħtieġ, jiġifieri għal infiq sussegwenti bħall-kostruzzjoni ta’ proprjetà ġdida jew il-bejgħ parzjali.

Assi relatati mas-Servizz Overlay tan-Navigazzjoni Ġeostazzjonarja Ewropea (EGNOS) huma inklużi taħt l-impjanti u t-tagħmir fil-31 ta’ Diċembru 2009 wara li ġew trasferiti lill-Kummissjoni matul l-2009. Dawn l-assi għandhom valur finanzjarju nett f’din id-data ta’ EUR 11 miljun (valur gross ta’ EUR 40 miljun imnaqqas minnu d-deprezzament akkumulat ta’ EUR 29 miljun).

PROPRJETÀ, IMPJANTI U TAGĦMIR

EUR miljuni Art u bini Impjanti u tagħmir Għamara u vetturi Ħardwer tal- kompjuter Assi tanġibbli assi Kirjiet finanzjarji Assi taħt kostruzzjoni Total Ammont kontabbli gross fil-31 ta’ Diċembru 2008 3 902 368 205 466 151 2 621 122 7 835 Żidiet 39 89 20 57 17 29 141 392 Tnaqqis (1) (15) (20) (56) (6) 0 0 (98) Trasferimenti bejn kategoriji ta’ assi 31 (2) 0 0 3 0 (32) 0 Bidliet oħra 1 20 10 8 17 5 0 61 Ammont kontabbli gross fil-31 ta’ Diċembru 2009 3 972 460 215 475 182 2 655 231 8 190 Deprezzament akkumulat fil-31 ta’ Diċembru 2008 1 616 300 149 349 92 448 2 954 Deprezzament għas-sena 127 66 16 60 17 163 449 Deprezzament imħassar 0 0 0 (2) 0 0 (2) Tnaqqis (1) (13) (14) (52) (5) 0 (85) Trasferimenti bejn kategoriji ta’ assi 0 (1) 0 0 1 0 0 Bidliet oħra 0 3 4 4 3 1 15 Deprezzament akkumulat fil-31 ta’ Diċembru 2009 1 742 355 155 359 108 612 3 331 AMMONT KONTABBLI NETT FIL- 31 TA’ DIĊEMBRU 2009 2 230 105 60 116 74 2 043 231 4 859 Ammont kontabbli nett fil- 31 ta’ Diċembru 2008 2 286 68 56 117 59 2 173 122 4 881

Spejjeż li għadhom iridu jitħallsu fir-rigward ta’ kirjiet finanzjarji u intitolamenti simili kif murija fl-obbligazzjonijiet għat-tul u għal żmien qasir fil-karta tal-bilanċ (ara wkoll in-noti 2.15 u 2.18.1). Dawn jinqasmu kif ġej:

KIRJIET FINANZJARJI

EUR miljuni Deskrizzjoni Spejjeż kumulattivi (A) Ammonti futuri li għandhom jitħallsu Valur Totali Nefqa sussegwenti fuq assi Valur tal-assi Deprezzament Ammont kontabbli nett < 1 sena > 1 sena > 5 snin Obbligazzjoni Totali (B) A + B (C) A + B + C (E) = A + B + C + E Art u bini 785 51 257 1 465 1 773 2 558 61 2 619 (598) 2 021 Assi tanġibbli oħra 14 8 13 1 22 36 0 36 (14) 22 Total fil-31.12.2009 799 59 270 1 466 1 795 2 594 61 2 655 (612) 2 043 Total fil-31.12.2008 738 52 250 1 520 1 822 2 560 61 2 621 (448) 2 173

2.3. INVESTIMENTI FIT-TUL

EUR miljuni Nota 31.12.2009 31.12.2008 Parteċipazzjonijiet f’Assoċjati 2.3.1 382 278 Parteċipazzjonijiet f’Impriżi Konġunti 2.3.2 196 145 Il-Fond ta’ Garanzija 2.3.3 1 240 1 091 Assi Disponibbli għall-Bejgħ 2.3.4 561 564 Investimenti Totali 2 379 2 078

Din l-intestatura tkopri investimenti magħmula bil-ħsieb li jiġu stabbiliti konnessjonijiet permanenti u appoġġ għall-attivitajiet tal-UE. Hija tinkludi wkoll l-assi netti tal-Fond ta’ Garanzija.

2.3.1. Parteċipazzjonijiet f’Assoċjati

EUR miljuni FEI ARTEMIS Clean Sky Total Ammont fil-31 ta’ Diċembru 2008 278 0 0 278 Akkwisti 26 10 75 111 Sehem mill-bilanċ pożittiv/(negattiv) nett (2) (3) (1) (6) Movimenti oħra ta’ ekwità (1) 0 0 (1) Ammont fil-31 ta’ Diċembru 2009 301 7 74 382

Il-parteċipazzjonijiet fl-assoċjati huma kontabbilizzati billi jintuża l-metodu tal-ekwità – għal spjegazzjoni ulterjuri ara n-nota 1.3. L-ammonti kontabilizzati li ġejjin huma atribbwibbli għall-UE fuq il-bażi tal-perċentwali tal-parteċipazzjoni tagħha fl-assoċjati:

EUR miljuni 31.12.2009 31.12.2008 Assi 420 295 Obbligazzjonijiet (38) (17) Dħul 17 23 Bilanċ pożittiv/(Negattiv) (6) 10

Il-Fond Ewropew għall-Investimenti (FEI)

Il-Fond Ewropew għall-Investiment (FEI) huwa l-istituzzjoni finanzjarja tal-Unjoni Ewropea li tispeċjalizza fil-forniment tal-kapital tar-riskju u l-garanziji għall-SMEs. Fil-31 ta’ Diċembru 2009, il-Kummissjoni ssottoskriviet għal total ta’ EUR 861 miljun (minn EUR 2 940 miljun) tal-kapital azzjonarju tal-FEI. Dan jirrappreżenta 29,29 % tal-kapital azzjonarju totali tal-FEI. Il-Kummissjoni ħallset 20 %, u l-bilanċ li ma ssejjaħx kien jikkorrispondi għal ammont ta' EUR 689 miljun - ara wkoll in-nota 5.13.2. Skont ftehim bejn il-Kummissjoni u l-Bank Ewropew tal-Investiment (BEI) iffirmat fl-2005, il-Kummissjoni hija intitolata li tbigħ l-ishma tagħha fi kwalunkwe żmien lill-BEI bil-prezz li jikkorrispondi mal-valutazzjoni tal-FEI diviża bin-numru totali ta’ ishma maħruġa. Il-valur tal-put option huwa kważi żero għaliex il-formula użata biex tiddetermina l-prezz tal-bejgħ tal-ishma hija simili għal dik użata biex ikun determinat il-kapital nett tal-FEI. Is-sehem tal-UE huwa vvalutat bħala 29,29 % tal-assi netti tal-FEI, li fil-31 ta’ Diċembru 2009 kienu jammontaw għal EUR 301 miljun (2008: EUR 278 miljun), li minnhom EUR 2 miljun jikkonċernaw ir-riżultat għall-2009 (telf). Fl-2009 ittieħed dividend ta’ EUR 4 miljun li jikkonċerna s-sena finanzjarja 2008.

Inizjattivi Teknoloġiċi Konġunti

Sħubiji pubbliċi–privati fl-għamla ta’ Inizjattivi Teknoloġiċi Konġunti, li ġew implimentati permezz ta’ Impriżi Konġunti skont it-tifsira tal-Artikolu 171 tat-Trattat inħolqu sabiex jimplimentaw l-Aġenda tat-Tkabbir u tal-Impjiegi ta’ Lisbona. L-Inizjattivi Teknoloġiċi Konġunti huma sħubiji pubbliċi-privati mwaqqfa fuq il-livell Ewropew biex jindirizzaw oqsma strateġiċi fejn ir-riċerka u l-innovazzjoni huma essenzjali għall-kompetittività Ewropea. Element ġdid tas-Seba’ Programm Kwadru għall-attivitajiet ta’ riċerka, żvilupp teknoloġiku u dimostrazzjoni, l-Inizjattivi Teknoloġiċi Konġunti jappoġġjaw attiviatjiet ta’ riċerka multinazzjonali fuq skala kbira. Dawn jiġbru lill-imsieħba privati u pubbliċi sabiex jiddefinixxu l-objettivi komuni ta’ rilevanza soċjali estensiva u sabiex jgħaqqdu l-finanzjament u l-għarfien sabiex jilħqu dawn l-għanijiet. L-Inizjattivi Teknoloġiċi Konġunti huma mod ġdid ta’ ħidma flimkien lejn il-kisba tal-għanijiet stabbiliti mill-kapijiet tal-UE fl-Istrateġija tal-UE dwar it-tkabbir u l-impjieg. Matul l-2009 l-ewwel tliet Inizjattivi Teknoloġiċi Konġunti saru operattivi, l-Impriża Konġunta ARTEMIS u l-Impriża Konġunta Clean Sky dekritti hawn taħt u l-Impriża Konġunta IMI, kklassifikata bħala impriża konġunta u deskritta fin-nota 2.3.2. Għalkemm ARTEMIS u Clean Sky jirreferu għalihom legalment bħala impriżi konġunti, minn perspettiva ta’ kontabilità għandhom jiġu kkunsidrati bħala assoċjati għax il-Kummissjoni għandha influwenza sinifikanti fuq dawn l-entitajiet.

L-Impriża Konġunta ARTEMIS

Din l-entità inħolqot biex timplimenta Inizjattiva Teknoloġika Konġunta mas-settur privat dwar is-Sistemi Informatiċi Inkorporati. L-interess proprjetarju tal-Unjoni Ewropea, rappreżentat mill-Kummissoni, huwa fil-31 ta’ Diċembru 2009 100 % jew EUR 7 miljuni. Il-kontribuzzjoni massima indikattiva tal-UE għandha tammonta għal EUR 420 miljun.

L-Impriża Konġunta Clean Sky

L-għan ta’ din l-entità huwa li tħaffef l-iżvilupp, il-validazzjoni u d-dimostrazzjoni tat-teknoloġiji tat-trasport ta’ arja nadifa u b’mod partikolari li toħloq Sistema tat-Trasport bl-Ajru radikalment innovattiva bl-għan li tnaqqas l-impatt ambjentali tat-trasport bl-ajru. L-interess proprjetarju tal-Unjoni Ewropea, rappreżentat mill-Kummissjoni, fil-31 ta’ Diċembru 2009 huwa ta’ 99.41 % jew EUR 74 miljun. Il-kontribuzzjoni massima indikattiva tal-UE għal din l-impriża għandha tammonta għal EUR 800 miljun.

2.3.2. Parteċipazzjonijiet f’impriżi konġunti

EUR miljuni GJU SESAR ITER IMI Total Ammont fil-31.12.2008 0 103 42 0 145 Akkwisti 0 28 39 81 148 Sehem mir-riżultat nett 0 (51) (46) 0 (97) Ammont fil-31.12.2009 0 80 35 81 196

Il-parteċipazzjonijiet fl-impriżi konġunti huma kontabilizzati permezz tal-metodu tal-ekwità – għal iktar dettall ara n-nota 1.3. L-ammonti kontabbli li ġejjin jistgħu jiġu attribwiti lill-UE fuq bażi tal-perċentwal tal-parteċipazzjoni tagħha fl-impriżi konġunti:

EUR miljuni 31.12.2009 31.12.2008 Assi mhux kurrenti 48 0 Assi kurrenti 192 154 Obbligazzjonijiet mhux kurrenti 0 0 Obbligazzjonijiet kurrenti (44) (9) Dħul 72 37 Spejjeż (169) (93)

L-Impriża Konġunta Galileo (GJU) f’likwidazzjoni

L-Impriża Konġunta Galileo (GJU) tpoġġiet f’likwidazzjoni fi tmiem l-2006 u l-proċess għadu għaddej. L-assi netti tal-GJU f’likwidazzjoni fi tmiem is-sena kienu jammontaw għal EUR 0. Billi l-entità kienet inattiva u kienet għadha għaddejja mil-likwidazzjoni fl-2009, ma kien hemm l-ebda dħul jew infiq. Il-valur tal-investiment fil-31 ta’ Diċembru 2009 (u l-31 ta’ Diċembru 2008) kien ta’ EUR 0, li kien l-investiment ta’ EUR 585 miljun bi tnaqqis tas-sehem akkumulat tat-telf, EUR 585 miljun.

L-Awtorità Ewropea tas-Superviżjoni tal-GNSS (GSA), aġenzija tal-UE maħluqa fl-2004 u kkonsolidata fil-kontijiet tal-UE, oriġinarjament ħadet f'idejha r-responsabbiltà mingħand il-GJU fl-1 ta’ Jannar 2007. Wara d-dħul fis-seħħ tar-Regolament (KE) Nru 683/2008, il-Kummissjoni ħadet ir-rwol ta’ Amministratur tal-Programm tal-Programmi Ewropej GNSS mill-GSA. It-trasferiment ta’ dawn l-attivitajiet u r-rwoli mill-GSA lill-Kummissjoni daħal fis-seħħ fl-1 ta’ Jannar 2009.

L-Impriża Konġunta SESAR

L-għan ta’ din l-Impriża Konġunta huwa li tiżgura l-modernizzazzjoni tas-sistema tal-ġestjoni tat-traffiku tal-ajru Ewropea u l-implimentazzjoni rapida tal-Plan Ewlieni Ewropew tal-ġestjoni tat-traffiku tal-ajru permezz tal-koordinazzjoni u l-konċentrazzjoni tal-isforzi kollha rilevanti tar-riċerka u l-iżvilupp fl-UE. Fil-31 ta’ Diċembru 2009, il-Kummissjoni għandha 87,4 % jew EUR 80 miljun (2008: EUR 103 miljun tal-parteċipazzjonijiet proprjetarji f’SESAR. Il-kontribuzzjoni totali (indikattiva) tal-UE prevista għal SESAR (mill-2007 sal- 2013) hija EUR 700 miljun.

Organizzazzjoni Internazzjonali tal-Enerġija tal-Fużjoni ITER (ITER Internazzjonali)

ITER Internazzjonali tinvolvi l-UE u ċ-Ċina, l-Indja, ir-Russja, il-Korea, il-Ġappun u l-Istati Uniti tal-Amerika. ITER inħolqot sabiex tamministra l-faċilitajiet tal-ITER, sabiex tinkoraġġixxi l-utilizzazzjoni tal-faċilitajiet tal-ITER mil-laboratorji u l-istituzzjonijiet u persunal l-oħra fil-programmi ta’ riċerka u żvilupp tal-enerġija tal-fużjoni tal-membri, sabiex tippromwovi l-għarfien tal-pubbliku dwar l-enerġija tal-fużjoni u d-disponibbiltà tiegħu li jaċċettaha u sabiex twettaq kull attività oħra li hija meħtieġa sabiex tilħaq l-għan tagħha.

Il-kontribuzzjoni tal-UE (Euratom) lill-ITER Internazzjonali tingħata permezz tal-Aġenzija dwar l-Enerġija tal-Fużjoni, inklużi wkoll il-kontribuzzjonijiet minn Stati Membri u mill-Isvizzera. Il-kontribuzzjoni totali hija kkunsidrata legalment bħala kontribuzzjoni tal-Euratom lill-ITER u l-Istati Membri u l-Isvizzera m’għandhomx interessi proprjetarji fl-ITER. Peress li l-UE għandha legalment partiċipazzjoni fl-impriża konġunta ITER Internazzjonali, l-UE għandha tirrikonoxxi l-parteċipazzjoni fil-kontijiet ikkonsolidati tagħha.

Fil-31 ta’ Diċembru 2009, Euratom għandha 47 % jew EUR 35 miljun (2008: EUR 42 miljun) tal-parteċipazzjoni proprjetarja fl-ITER. Il-kontribuzzjoni totali (indikattiva) tal-Euratom prevista għall-ITER (bejn l-2007 u l-2041) hija ta’ EUR 7 649 miljun.

L-Inizjattiva Teknoloġika Konġunta IMI dwar Mediċini Innovattivi

L-Impriża Konġunta IMI, it-tielet Inizjattiva Teknoloġika Konġunta li saret operattiva matul l-2009, għandha tappoġġja r-riċerka farmaċewtika pre-kompetittiva u l-iżvilupp fl-Istati Membri u l-pajjiżi assoċjati, filwaqt li timmira biex iżżid l-investiment tar-riċerka fis-settur bijofarmaċewtiku u għandha tippromwovi l-involviment ta’ intrapriżi żgħar u ta’ daqs medju (SME) fl-attivitajiet tagħha. L-interess proprjetarju tal-Unjoni Ewropea, rappreżentat mill-Kummissjoni, huwa fil-31 ta’ Diċembru 2009 99,1 % jew EUR 81 miljun. Il-kontribuzzjoni massima indikattiva tal-UE għandha tammonta għal EUR 1 biljun sal-31/12/2017.

2.3.3. Il-Fond ta’ Garanzija

Assi netti tal-Fond ta’ Garanzija

EUR miljuni 31.12.2009 31.12.2008 Assi disponibbli għall-bejgħ 1 050 887 Flus u ekwivalenti ta’ flus 191 205 Assi totali 1 241 1 092 Obbligazzjonijiet totali (1) (1) Assi netti 1 240 1 091

Il-Fond ta’ Garanzija għal azzjonijiet esterni jkopri self garantit mill-UE bħala riżultat ta’ Deċiżjoni tal-Kunsill, b’mod partikolari l-operazzjonijiet ta’ self tal-Bank Ewropew għall-Investiment (EIB) barra mill-Unjoni Ewropea u self taħt l-għajnuna makrofinanzjarja (self MFA) u self tal-Euratom barra mill-Unjoni Ewropea. Huwa strument maħsub għat-tul sabiex ikopri self inadempjenti garantit mill-UE u wieħed jista’ għalhekk iħares lejh bħala investiment fit-tul. Dan jixhdu l-fatt li kważi 76 % tal-assi disponibbli għall-bejgħ għandhom maturità ta’ bejn 1 u 10 snin. Il-Fond huwa mogħni bi ħlasijiet mill-baġit ġenerali tal-UE ekwivalenti għal 9 % tal-valur kapitali tal-operazzjonijiet, id-dħul minn imgħaxijiet fuq investimenti magħmula mill-assi tal-Fond, u l-ammonti rkuprati minn debituri inadempjenti u li għalihom il-Fond kellu jattiva l-garanzija tiegħu. Kull bilanċ annwali li jirriżulta għandu jitħallas lura lil intestatura speċjali fid-dikjarazzjoni tad-dħul tal-baġit ġenerali tal-UE.

L-UE hija obbligata li tinkludi riżerva ta’ garanzija sabiex tkopri s-self lil pajjiżi terzi. Din ir-riżerva hija maħsuba biex tkopri l-ħtiġijiet tal-Fond ta’ Garanzija u, fejn neċessarju, il-garanziji attivati li jaqbżu l-ammont disponibbli fil-Fond, sabiex dawn l-ammonti jkunu jistgħu jiġu ddebitati lill-baġit. Din ir-riżerva ta' EUR 1 472 miljun tikkorrispondi mal-mira ta’ 9 % tas-self pendenti fil-31 ta’ Diċembru 2009. L-assi netti tal-Fond fil-31 ta’ Diċembru 2009 jammontaw għal total ta’ EUR 1 240 miljun. Id-differenza bejn l-assi netti u l-ammont tar-riżerva tikkorrispondi mal-ammont li għandu jitħallas mill-baġit tal-UE lill-Fond, jiġifieri EUR 232 miljun. Il-bidliet fil-valur ġust tal-portafoll ta’ titoli ta’ dejn disponibbli għall-bejgħ ġew rikonoxxuti fl-ekwità fl-2009 bl-ammont totali ta’ EUR 15-il miljun (2007: EUR (19-il) miljun.).

2.3.4. Assi disponibbli għall-bejgħ

Din l-intestatura tinkludi investimenti u parteċipazzjonijiet mixtrija sabiex jgħinu lill-benefiċjarji jiżviluppaw l-attivitajiet kummerċjali tagħhom.

Assi għat-tul Disponibbli għall-bejgħ

EUR miljuni EBRD RCO ETF Start up EFSE Oħrajn Total Ammonti fil-31.12.2008 157 204 133 67 3 564 Akkwisti 0 11 52 26 19 108 Ċessjonijiet/irtirar 0 (26) (4) 0 0 (30) Proporzjon tal-bilanċ pożittiv/(negattiv) tar-rivalutazzjoni mal-kapital 0 (14) (14) 3 0 (25) Telf minn skambju 0 (42) 0 0 0 (42) Telf minn indeboliment 0 (1) (13) 0 0 (14) Ammonti fil- 31.12.2009 157 132 154 96 22 561

Investiment tal-Bank Ewropew għar-Rikostruzzjoni u l-Iżvilupp (EBRD)

Il-Kummissjoni ssottoskriviet għal 3 % tal-kapital totali tal-EBRD ta’ EUR 20 biljun. Fid-data tal-karta tal-bilanċ, l-ammont imsejjaħ kien ta’ EUR 157 miljun, li tħallas kollu. Il-ħlasijiet pendenti fuq il-kapital mhux maħruġ jammontaw għal EUR 443 miljun (ara wkoll in-nota 5.13.1). Ladarba l-EBRD mhu kkwotat fuq l-ebda borża u minħabba r-restrizzjonijiet kuntrattwali inklużi fl-artikoli tal-inkorporazzjoni tal-EBRD dwar, fost l-oħrajn, il-bejgħ ta’ interessi ta’ parteċipazzjoni, li huwa limitat għall-prezz tal-akkwist u awtorizzat li jsir biss lill-azzjonisti eżistenti, is-sehem tal-Kummissjoni huwa vvalutat daqs kemm sewa wara li jitnaqqas minn dan kull tnaqqis fil-valur kontabbli minħabba indeboliment tal-assi.

Operazzjonijiet ta’ Kapital tar-Riskju (RCO)

Taħt l-operazzjonijiet ta’ kapital tar-riskju jingħataw ammonti lil intermedjarji finanzjari għall-iffinanzjar ta’ investimenti azzjonarji. Dawn huma amministrati mill-Bank Ewropew tal-Investiment u ffinanzjati skont il-Politika Ewropea tal-Viċinat.

Investimenti oħrajn

L-ammonti l-aktar sinifikanti jirrigwardaw il-programm Tkabbir u Impjiegi, il-programm MAP u l-programm CIP, li hu l-fiduċjarju tagħhom l-FEI, li jagħtu għajnuna fil-ħolqien u l-finanzjament ta’ impriżi żgħar jew ta’ daqs medju li jkunu għadhom qed jibdew billi jinvestu f’fondi ta’ kapital ta’ riskju speċjalizzati (EUR 154 miljun). Huma wkoll inklużi l-EUR 96 miljun relatati mal-Fond Ewropew għax-Xlokk tal-Ewropa (EFSE), kumpannija tal-investiment b’kapital tal-ishma varjabbli (SICAV). L-għan globali tal-EFSE huwa li jinkoraġġixxi l-iżvilupp ekonomiku u l-prosperità fix-Xlokk tal-Ewropa billi jipprovdi b’mod sostenibbli finanzjament addizzjonali għall-iżvilupp permezz ta’ intermedjarji finanzjarji lokali. Investiment ġdid ta’ EUR 19 miljun relatat mal-Fond Ewropew tal-Effiċjenza tal-Enerġija għax-Xlokk (SE4F) ġie inkluż fl-2009.

2.4. SELF

Din l-intestatura tkopri ammonti ta’ self dovuti lill-Unjoni Ewropea u li jimmaturaw f'aktar minn sena:

EUR miljuni Nota 31.12.2009 31.12.2008 Self mogħti mill-baġit tal-KE u l-KEFA 2.4.1 169 179 Self mogħti minn fondi missellfa 2.4.2 10 595 3 386 Total ta’ self 10 764 3 565

2.4.1. Self mogħti mill-baġit tal-Unjoni Ewropea u l-KEFA f’likwidazzjoni

EUR miljuni Self b’kundizzjonijiet speċjali KEFA f’likwidazzjoni Total Total fil-31.12.2008 150 29 179 Ħlas lura (19) (5) (24) Bidliet fl-ammont kontabbli 12 2 14 Total fil-31.12.2009 143 26 169

Self b’Kundizzjonijiet Speċjali

Din il-partita tkopri self b’kundizzjonijiet speċjali mogħti b’rati preferenzjali bħala parti mill-koperazzjoni ma’ pajjiżi mhux membri. L-ammonti kollha jsiru dovuti aktar minn 12-il xahar wara tmiem is-sena. Ir-rati tal-imgħax effettivi fuq dan is-self ivarjaw bejn 7,73 % u 12,36 %.

Self residenzjali tal-KEFA f’likwidazzjoni (KEFA)

Self residenzjali huwa self mogħti mill-KEFA mill-fondi proprji tagħha skont l-Artikoli 54 u 54.2 tat-Trattat tal-KEFA. Dan is-self jingħata bir-rata fissa ta’ 1 % u għalhekk jitqies bħala self b’rati preferenzjali. Ir-rati effettivi tal-imgħax fuq dan is-self ivarjaw bejn 2,806 % u 22,643 %. Għal raġunijiet prattiċi u fuq il-bażi ta’ kunsiderazzjonijiet ta’ materjalità, il-prezz tat-tranżazzjoni jintuża bħala l-valur ġust ta’ dan is-self fil-bidu, indipendentement minn kull rata tal-imgħax preferenzjali mogħtija.

2.4.2. Self mogħti minn fondi missellfa

EUR miljuni Self tal-MFA Self tal-Euratom BOP KEFA f’likwidazzjoni Total Total fil-31.12.2008 663 494 2 004 338 3 499 Self ġdid 25 7 7 200 0 7 232 Ħlas lura (95) (11) 0 (88) (194) Differenzi tal-kambju 0 (1) 0 16 15 Bidliet fl-ammont kontabbli (6) (5) 99 (5) 83 Total fil-31.12.2009 587 484 9 303 261 10 635 Ammont dovut < sena 40 0 0 0 40 Ammont dovut > sena 547 484 9 303 261 10 595

Self ta’ Għajnuna Makrofinanzjarja (MFA)

L-MFA huwa strument finanzjarju bbażat fuq l-oqsma ta’ politika, ta’ għajnuna mhux marbuta u ġenerali għall-bilanċ tal-pagamenti u/jew għall-baġit għal pajjiżi terzi sħab ġeografikament qrib it-territorju tal-UE. Huwa jieħu l-forma ta’ self jew għotjiet fit-tul/għal tul medju jew taħlita xierqa tat-tnejn u ġeneralment jikkumplimenta finanzjament ipprovdut fil-kuntest ta’ programm ta’ aġġustament u ta’ riforma appoġġjat mill-IMF. Il-Kummissjoni ma rċevietx garanziji minn partijiet terzi għal dan is-self, iżda huwa garantit mill-Fond ta’ Garanzija (ara n-nota 2.3.3).

Self tal-Euratom

Il-Euratom hija entità legali tal-UE u hija rappreżentata mill-Kummissjoni Ewropea. Hija tagħti self lill-Istati Membri għall-iskop tal-iffinanzjar ta’ proġetti ta’ investiment fl-Istati Membri dwar il-produzzjoni industrijali tal-elettriku f’ċentri tal-produzzjoni tal-enerġija nukleari u f’istallazzjonijiet industrijali fiċ-ċiklu tal-karburant. Tagħti wkoll self lil Stati mhux Membri għall-iskop tat-titjib tal-livell tas-sikurezza u l-effiċjenza tal-impjanti tal-enerġija nukleari u l-istallazzjonijiet fiċ-ċiklu tal-karburant nukleari l